Η Τράπεζα Πειραιώς στο 4ο Συνέδριο Αγροτικής Επιχειρηματικότητας του Economist, στη Λάρισα - iFarsala\nΔιαδρομήΑρχική»Οικονομία»Ειδήσεις»Η Τράπεζα Πειραιώς στο 4ο Συνέδριο Αγροτικής Επιχειρηματικότητας του Economist, στη Λάρισα\nΠέμπτη, 03/05/2018, 22:39 Ειδήσεις, Επιχειρήσεις\nΟμιλία Ιωάννη Χανιωτάκη\nΠριν απ’ όλα, σύμφωνα με διάφορες μελέτες ο πληθυσμός της χώρας μας θα είναι μεγαλύτερης ηλικίας και συνολικά μειωμένος έως και 3 εκατομμύρια, στο δυσμενέστερο σενάριο. Συνεπώς η εσωτερική αγορά θα μειώνεται και η ανάγκη για εξωστρέφεια του αγροτικού τομέα θα είναι αυξημένη.\nΗ μείωση του πληθυσμού θα έχει σημαντική επίπτωση στις αγροτικές περιοχές. Ως εκ τούτου, οι αγρότες εκτιμάται ότι θα μειώνονται συνεχώς και η μεγάλη ανάγκη θα είναι η ανάπτυξη της Αγροτικής Οικονομίας μέσα από ένα ολοκληρωμένο Πρόγραμμα Περιφερειακής Ανάπτυξης.\nΟι αγρότες, σύμφωνα με την ΕΕ, έχουν σύνθετο ρόλο. Δεν θεωρούνται μόνο παραγωγοί ποιοτικών – ασφαλών τροφίμων αλλά και θεματοφύλακες των φυσικών πόρων. Γι αυτό και οι πολιτικές ενίσχυσής τους, από το αμέσως επόμενο διάστημα, θα επιδιώκουν να εξασφαλίσουν τη δέσμευσή τους προς την κατεύθυνση αυτή και μάλιστα με στόχους και αποδείξεις.\nΣτο πλαίσιο αυτό, η ουσιαστική εκπαίδευση δεν θα αποτελεί τυπική διαδικασία, αλλά προϋπόθεση λειτουργίας της γεωργικής εκμετάλλευσης. Άλλωστε και στην πράξη, η γεωργία και η κτηνοτροφία, από δραστηριότητες έντασης εργασίας, θα μετατραπούν σε έντασης γνώσης. Ως αποτέλεσμα, η εκπαίδευση δεν θα είναι αποσπασματική, αλλά θα έχει ολοκληρωμένο χαρακτήρα. Ευτυχώς, οι έρευνες δείχνουν ότι, οι νέοι στη χώρα μας είναι εξοικειωμένοι με τις τεχνολογίες του Ίντερνετ και των smartphones, οι οποίες θα διευκολύνουν σημαντικά τη διαδικασία αυτή.\nΟι επιπτώσεις της κλιματικής αλλαγής στη γεωργία μάλλον θα οξύνονται. Φαινόμενα, όπως η ανομβρία, που σήμερα εκλαμβάνονται ως μεμονωμένα μιας κακής καλλιεργητικής περιόδου, ίσως αποτελέσουν πάγια στοιχεία του μικροκλίματος μια περιοχής. Η έγκαιρη πραγματοποίηση μελετών που θα βασίζονται και στις ανάγκες της αγοράς στόχου, θα διευκολύνει τον προγραμματισμό τόσο της τυχόν αναδιάρθρωσης των καλλιεργειών όσο και των απαραίτητων επενδύσεων.\nΗ αναμόρφωση των καλλιεργητικών τεχνικών θα υπαγορευθεί όχι μόνο από την εξέλιξη των γεωργικών εφοδίων, αλλά και από την αποδοχή και υιοθέτηση της ευφυούς γεωργίας. Η τελευταία δεν θα σχετίζεται μόνο από τη στρατηγική επιλογή της Ευρωπαϊκής Ένωσης να προωθήσει τη χρήση της, αλλά θα αποτελέσει και ανάγκη καθώς θα συνδέεται άμεσα με την ποιότητα, την ασφάλεια και την ανταγωνιστικότητα των προϊόντων. Όμως, λόγω του σχετικά μικρού μεγέθους των εκμεταλλεύσεων, το πιο πιθανό είναι ότι δεν θα γίνουν ίδιες επενδύσεις από τους παραγωγούς, αλλά θα προτιμήσουν να αποκτούν ολοκληρωμένες υπηρεσίες από εξειδικευμένους παρόχους. Με τον τρόπο αυτό, το κόστος θα είναι προσιτό και θα σχετίζεται ορθολογικά με την καλλιεργούμενη έκταση και το είδος της καλλιέργειας.\nΔομικές αλλαγές αναμένονται και στη λειτουργία των αλυσίδων αξίας. Η ένταση της αστικοποίησης του πληθυσμού διεθνώς, η εκτιμώμενη αύξηση των αναγκών σε κατανάλωση θερμίδων, η μεταβολή στην καταναλωτική συμπεριφορά, ο νέος ανταγωνισμός, η αναδιάρθρωση των παραδοσιακών δικτύων διανομής είναι μερικές μόνο από αυτές που θα κάνουν την ανάγκη πρόσβασης στη γνώση, ζωτικής σημασίας. Γι αυτό η συνεργασία των παραγωγών, τόσο μεταξύ τους όσο και με τους υπόλοιπους κρίκους της αλυσίδας, θα είναι καθοριστική, όχι μόνο για την πρόσβαση στις αγορές αλλά και για την πολύτιμη πρόσβαση στην γνώση…\nΗ εξωστρέφεια των φορέων εμπορίας θα βοηθήσει και στην αύξηση της προστιθέμενης αξίας των ελληνικών αγροτικών προϊόντων, μέσα από συντονισμένες προσπάθειες που θα ακολουθούν περισσότερο τις βασικές αρχές του εξαγωγικού μάρκετινγκ και λιγότερο την επιθυμία και την έμπνευση.\nΗ βραχυπρόθεσμη χρηματοδότηση του Αγροτικού Τομέα θα πρέπει να στηρίζεται περισσότερο στο συναλλακτικό κύκλωμα των εκμεταλλεύσεων και λιγότερο στις αγροτικές ενισχύσεις. Ο σχεδιασμός και η προσφορά του Προγράμματος Συμβολαιακής πραγματοποιήθηκε με το βλέμμα στο μέλλον και χαιρόμαστε που υιοθετείται και από την υπόλοιπη τραπεζική αγορά.\nΣτον τομέα των επενδύσεων, οι φορείς χρηματοδότησης θα αναζητούν ως βασική προϋπόθεση το συνδυασμό της ικανής διοίκησης και του σχεδίου. Αυτός ο συνδυασμός μπορεί να οδηγήσει σε βιώσιμες και αποτελεσματικές εκμεταλλεύσεις. Αυτός είναι ο τρόπος με τον οποίο σκέφτονται ήδη οι τράπεζες για όλες τους τις μεσο-μακροπρόθεσμες χρηματοδοτήσεις, προς όλους τους κλάδους της οικονομίας. Παράλληλα, για ευέλικτες χρηματοδοτήσεις θα αξιοποιούνται ειδικά σχεδιασμένα χρηματοδοτικά εργαλεία, όπως αυτά που ετοιμάζονται από το Υπουργείο στο πλαίσιο του ΠΑΑ.\nΗ χρηματοδότηση χωρίς εκπαίδευση θεωρείται διεθνώς -εξ ορισμού- προβληματική. Άλλωστε, κυριαρχεί πλέον η αντίληψη στην οικονομία ότι η «γνώση» είναι ο νέος πλούτος.\nΟι φορείς χρηματοδότησης, στην προσπάθεια τους να διαχειριστούν πιο αποτελεσματικά τον κίνδυνο των χρηματοδοτήσεων, θα αναζητούν όλο και περισσότερα δεδομένα για το φορέα της επένδυσης, όχι μόνο οικονομικά. Τα στοιχεία αυτά θα είναι εύκολα διαθέσιμα, καθώς θα είναι αποθηκευμένα στο cloud, και θα διατίθενται απλά, με το πάτημα ενός κουμπιού, από τους δυνητικούς δανειολήπτες στους χρηματοδοτικούς φορείς, μέσα από ασφαλείς πλατφόρμες big data.\nΤο γεγονός αυτό σε συνδυασμό με τεχνολογίες ανάλυσης και μοντελοποίησης δεδομένων τεχνητής νοημοσύνης θα διευκολύνουν την αυτόματη αξιολόγηση των αιτημάτων δανείων και της άμεσης εκταμίευσης.\nΟι παραγωγοί που θα προσαρμόζονται στα νέα δεδομένα και θα συμμετέχουν ενεργά στις αλυσίδες αξίας με μακροπρόθεσμη προοπτική θα έχουν σημαντικό πλεονέκτημα στον τρόπο που θα τους αντιμετωπίζουν οι χρηματοδοτικοί φορείς.\nΤέλος, ο ανταγωνισμός στις χρηματοδοτήσεις του αγρο-διατροφικού τομέα θα οξυνθεί, όχι μόνο από τους παραδοσιακούς παίκτες αλλά και από εξειδικευμένες εταιρείες που θα έχουν εξαιρετικές τεχνολογικές ικανότητες και διαθέσιμα κεφάλαια. Γι αυτό τα τραπεζικά ιδρύματα που θα επιλέξουν να εξυπηρετήσουν τον Αγροτικό Τομέα, θα πρέπει να επενδύουν συνεχώς στη νέα τεχνογνωσία που θα συνδυάζει τις βασικές αρχές συνδυασμένες με τα δεδομένα από την αποκωδικοποίηση των ραγδαίων αλλαγών στην αγροδιατροφική αλυσίδα.\nΟμιλία Γ. Κατσουράνη στο 4th Agricultural Business Summit\nΝέες γνώσεις και ικανότητες για νέες προκλήσεις\nΑν κάποιος συγκαταλέγεται στο 70% περίπου του παγκόσμιου πληθυσμού που νιώθει ότι απειλείται σημαντικά από την ταχύτατη επέλαση της τεχνολογίας στον τομέα της εργασίας του, τότε σίγουρα οι επόμενες δύο εικόνες που θα σας περιγράψω θα σας φέρουν ανατριχίλα.\nΗ πρώτη είναι ένα αυτοκινούμενο όχημα με ρομποτικό βραχίονα που μπορεί να επιλέγει και να συλλέγει τους κατάλληλους καρπούς, την κατάλληλη στιγμή, αλλά και να κλαδεύει και να φροντίζει το φυτό. Η δεύτερη εικόνα είναι η Sophia, το πρώτο ρομπότ που απέκτησε υπηκοότητα, η οποία δίνει συνεντεύξεις και να αστειεύεται με τους παρουσιαστές του BBC, χωρίς καμία παρέμβαση από τους κατασκευαστές της κατά τη συνομιλία.\nΚαι οι δύο εικόνες αποτελούν απόδειξη του πόσο γρήγορα τεχνολογίες όπως η ρομποτική, η τεχνητή νοημοσύνη και το “internet of things” μπορούν να αλλάξουν δραματικά μέσα στα επόμενα δέκα χρόνια τον τρόπο που καλλιεργούμε, τον τρόπο που επικοινωνούμε και αποφασίζουμε, τον τρόπο που συνεργαζόμαστε, αλλά και το πώς αξιοποιούμε τους πόρους και τους συντελεστές παραγωγής.\nΠαρόλο που μπορεί αρκετοί να γοητεύονται από την τεχνολογία και τις σημαντικές προοπτικές που δημιουργεί, εντούτοις πρέπει να συμμεριστούμε το γεγονός ότι οι τεχνολογικές εξελίξεις εγκυμονούν αρκετούς κινδύνους, δημιουργώντας προκλήσεις στις οποίες θα πρέπει να απαντήσουμε.\nΠάντως, λαμβάνοντας υπόψη τα δεδομένα, η τεχνολογία είναι μονόδρομος για την επιβίωσή μας ως ανθρώπινο γένος.\nΚι αυτό γιατί καλούμαστε να απαντήσουμε σε τρεις μεγάλες προκλήσεις που σχετίζονται με τη διατροφή μας, αφού θα πρέπει έως το 2050 να αυξήσουμε την παραγωγή μας κατά περίπου 70%, μειώνοντας παράλληλα το περιβαλλοντικό μας αποτύπωμα, και προστατεύοντας το εισόδημα περίπου του 1/3 του παγκόσμιου πληθυσμού.\nΔύσκολη εξίσωση σίγουρα…\nΚαι γίνεται ακόμη πιο δύσκολη αν λάβουμε υπόψη μας ότι ο τρόπος με τον οποίο μέχρι σήμερα εργαζόμαστε, συνεργαζόμαστε, επικοινωνούμε, αγοράζουμε και καταναλώνουμε μεταβάλλεται ραγδαία και ως συνέπεια της γενιάς των millennials, που αναλαμβάνει πλέον τα ηνία της οικονομίας. Οι millennials έχουν γεννηθεί με το internet ως δεδομένο, χρησιμοποιούν κατά κόρον τα κινητά τους τηλέφωνα, είναι ιδιαίτερα ευαισθητοποιημένοι με την ποιότητα των προϊόντων που καταναλώνουν και ενδιαφέρονται πολύ περισσότερο για το περιβάλλον.\nΌλα τα παραπάνω δεδομένα ωθούν την αλυσίδα αξίας της αγροδιατροφής σε έναν ριζικό, καθολικό μετασχηματισμό, που έχει ξεκινήσει τα τελευταία χρόνια και κορυφώνεται με γεωμετρικούς ρυθμούς. Βλέπουμε σπόρους και πολλαπλασιαστικό υλικό να γίνονται όλο και πιο εξελιγμένα. Βλέπουμε robots και ευφυή γεωργία να διαδραματίζουν όλο και πιο σημαντικό ρόλο στην παραγωγή. Βλέπουμε μεταποίηση προσαρμοσμένη στις ανάγκες του πελάτη, καινοτόμες προσεγγίσεις στη συσκευασία, πιο «έξυπνες» μεταφορές. Τέλος, βλέπουμε να αλλάζει πλήρως η επαφή με τον πελάτη και η προώθηση των προϊόντων, μέσα από νέα κανάλια διάθεσης και επικοινωνίας. Και βλέπουμε έναν καταναλωτή που έχει μια τελείως διαφορετική προσέγγιση στο πως εντοπίζει, πως αξιολογεί και πως καταναλώνει τα προϊόντα αυτά.\nΣε όλες αυτές τις μεταβολές, καταλύτης είναι η τεχνολογία και η διασύνδεση της αλυσίδας από άκρη σε άκρη μέσω του διαδικτύου των πραγμάτων, των κοινωνικών δικτύων, της ευρυζωνικότητας και του cloud και της συνεχούς ανάπτυξης της τεχνητής νοημοσύνης, διαθέσιμης πλέον μέσα σε κινητά τηλέφωνα και wearables.\nΚαι είναι τόσο δραματικές οι αλλαγές που οδήγησαν όσους ασχολούνται με την τεχνολογία να σπεύσουν να την αναγάγουν σε πρωταγωνιστή: «Η τεχνολογία λοιπόν ήταν μέχρι σήμερα κάτι ακόμη. Τώρα φαίνεται να είναι τα πάντα»… Δυσοίωνη διαπίστωση, καθώς στο επίκεντρο αυτής της αλλαγής πρέπει να βρίσκεται ο άνθρωπος και όχι η τεχνολογία per se.\nΠάντως, ενώ η τεχνολογία είναι κάτι τόσο σημαντική, εδώ στην Ελλάδα μάλλον δεν το έχουμε αντιληφθεί, αφού εξακολουθούμε να είμαστε ουραγοί σε όλα τα θέματα που σχετίζονται με την ψηφιακή εποχή: δεν αποκτούμε τις απαραίτητες δεξιότητες, δεν υιοθετούμε τις ψηφιακές τεχνολογίες και δεν δημιουργούμε τις απαραίτητες προϋποθέσεις για την ψηφιακή ανάπτυξη με βάση την τελευταία μελέτη της Accenture για την ψηφιακή Ελλάδα!\nΚαι μπορεί εύλογα να έχει δημιουργηθεί ήδη το ερώτημα: Δηλαδή, τώρα θα πρέπει να γίνουμε ειδικοί σε ψηφιακά θέματα και από παραγωγοί, μεταποιητές, έμποροι να γίνουμε ξαφνικά προγραμματιστές, data scientists, και digital marketers;\nΣε καμία περίπτωση δεν προτείνεται κάτι τέτοιο: αυτό θα ήταν καταστροφικό!\nΌμως από την άλλη μεριά, το να αγνοούμε τη νέα πραγματικότητα, είναι ακόμη πιο καταστροφικό!\nΠιστεύουμε λοιπόν, ότι όλοι οι συντελεστές στην αλυσίδα θα πρέπει να προβληματιστούν με βάση τα ακόλουθα 4 σημαντικά ερωτήματα:\nΤο πρώτο ερώτημα είναι «Πώς μπορεί η τεχνολογία να συμβάλλει στην επίτευξη των στόχων μου», είτε έχω μια εκμετάλλευση, είτε έχω οποιαδήποτε άλλη επιχείρηση. Για να το απαντήσει κάποιος το ερώτημα θα πρέπει να παρακολουθεί από κοντά τις εξελίξεις, να ενημερώνεται από εξειδικευμένα περιοδικά και εφημερίδες, να συζητάει με τους ειδικούς, να συμμετέχει σε συνέδρια και σχετικά σεμινάρια. Οι αλλαγές είναι ταχύτατες και άρα η «ανησυχία» πρέπει να είναι συνεχής.\nΤο δεύτερο ερώτημα σχετίζεται με τις γνώσεις και τις ικανότητες που θα πρέπει να αποκτήσει κάποιος για να αξιοποιήσει τις δυνατότητες που του δίνει η τεχνολογία. Προφανώς, αυτές οι γνώσεις θα πρέπει να του δίνουν τη δυνατότητα αλληλεπίδρασης με τα μηχανήματα και τις εφαρμογές, τη δυνατότητα χρήσης των καναλιών επικοινωνίας και πώλησης, αλλά και τη δυνατότητα αξιοποίησης των κατευθύνσεων και συμβουλών που θα λαμβάνει από τις εφαρμογές αυτές ή από τους ειδικούς συμβούλους.\nΤο τρίτο ερώτημα σχετίζεται με την αναζήτηση των κατάλληλων συνεργατών, συμβούλων, επενδυτών, δικτύων με τους οποίους θα είναι δυνατή η περαιτέρω μόχλευση των οφελών από την αξιοποίηση της τεχνολογίας. Το βέβαιο είναι ότι η νέα επιχειρηματικότητα δεν είναι “one man show”! Θέλει συνεργασία, θέλει συμπληρωματικότητα, θέλει μια νέα αντίληψη για το πώς προχωράμε μπροστά\nΤο τέταρτο ερώτημα έχει να κάνει με την μοναδικότητα που ο άνθρωπος έχει να συνεισφέρει σε αυτή τη νέα πραγματικότητα. Τελικά, τι μπορεί να κάνει κάποιος που οι μηχανές δεν μπορούν να κάνουν (ακόμη και προς το παρόν). Μπορεί να είναι η δημιουργικότητα, η καινοτομία, η επαφή με τον πελάτη και την αγορά και η αντίληψη των αναγκών, μπορεί να είναι η στρατηγική σκέψη. Μπορεί να είναι η αισθητική και η βαθιά γνώση της παράδοσης και των δεδομένων ενός τόπου. Πάντως, σε κάθε περίπτωση, τα επόμενα χρόνια, ότι δεν μπορεί να εκμηχανιστεί θα αποκτήσει τεράστια αξία!\nΣτο Κέντρο Βιώσιμης Επιχειρηματικότητας Εξέλιξη, σε στενή συνεργασία με τις κατάλληλες μονάδες του Ομίλου Πειραιώς και αξιοποιώντας την βαθιά τεχνογνωσία τους, έχουμε χτίσει τα τελευταία χρόνια και υλοποιούμε προγράμματα που βοηθούν τους πελάτες μας να απαντούν σε αυτά τα ερωτήματα και να βελτιώνουν συνεχώς τη θέση τους στις σύγχρονες αγορές. Θα συνεχίσουμε να το κάνουμε με νέα προγράμματα και συμβουλευτικές υπηρεσίες, γιατί εμείς στον Όμιλο Πειραιώς πιστεύουμε βαθύτατα στις δυνατότητες των πελατών μας.\nΚαι είμαστε απολύτως πεπεισμένοι ότι ισχύει 100% αυτό που είπε ο Elbert Hubbard στις αρχές του προηγούμενου αιώνα: «Μία μηχανή μπορεί να κάνει τη δουλειά πενήντα κανονικών ανθρώπων. Καμία μηχανή όμως δεν μπορεί να κάνει τη δουλειά ενός ξεχωριστού ανθρώπου»!\nEconomist Λάρισα ΤΡΑΠΕΖΑ ΠΕΙΡΑΙΩΣ


Citroen C3 Picasso 1.6 BlueHDi [test drive] | Caroto.gr\nΚύρια σελίδα/ΑΡΘΡΑ/ΕΠΙΚΑΙΡΟΤΗΤΑ/ΔΟΚΙΜΕΣ/Citroen C3 Picasso 1.6 BlueHDi [test drive]\nCitroen C3 Picasso 1.6 BlueHDi [test drive]\nΜιχάλης Κατωπόδης23 Δεκέμβριος 2015\nΟι Γάλλοι, ομολογουμένως, ξέρουν από πολυμορφικά οχήματα. Και το συγκεκριμένο επιβεβαιώνει τον κανόνα, όντας ένα από τα πιο ικανά της κατηγορίας του…\nΜπορεί στην ελληνική αγορά τα πολυμορφικά να μην πλασάρονται ψηλά στις προτιμήσεις των αγοραστών, δεν παύουν όμως να προσφέρουν σαφώς περισσότερα πλεονεκτήματα, σε σχέση με τις υπόλοιπες, πιο συμβατικές κατηγορίες. Πάρτε για παράδειγμα το Citroen C3 Picasso. Ναι, υπάρχει και το απλό C3, με σχεδόν ίδιες διαστάσεις και πιθανά πιο εύπεπτο παρουσιαστικό. Αξίζει όμως να μπει κανείς μέσα και στα δύο, για να εκτιμήσει τις αρετές του πρώτου.\nΓιατί, όπως και να το κάνουμε, με μήκος στα 4 μέτρα, αντίστοιχο ενός τυπικού supermini, δεν βρίσκεις εύκολα άφθονους χώρους για έως και 5 επιβάτες, μαζί με 500 λίτρα αποσκευών. Και τη διαφορά δεν την κάνει απλά η ευρυχωρία αλλά, κυρίως, η προσοχή στη λεπτομέρεια. Τραπεζάκια προσαρμοσμένα στις πλάτες των καθισμάτων για τους πίσω επιβάτες, κουρτίνες ενσωματωμένες στα πλαίσια των πίσω παραθύρων, χώροι για μικροαντικείμενα και άλλα πραγματάκια που συνήθως περνάνε στα ψιλά, μπορούν να κάνουν τη διάκριση ανάμεσα σε μία τυπική “μεταφορά” και στην άνετη μετακίνηση μίας οικογένειας.\nΣε ό,τι αφορά στον οδηγό, θα βρει εύκολα την ιδανική στο σωματότυπό του θέση οδήγησης. Το κάθισμα είναι πολύ άνετο, χωρίς όμως ιδιαίτερη πλευρική στήριξη. Οι διπλές μπροστινές κολώνες, σε συνδυασμό με τα μεγάλα, περιμετρικά παράθυρα, προσφέρουν εξαιρετική ορατότητα, προς όλες τις κατευθύνσεις. Το τιμόνι είναι σχετικά ελαφρύ, με μέτρια αίσθηση αλλά καλή απόκριση. Αντίστοιχα και ο επιλογέας των ταχυτήτων έχει σχετικά λαστιχένια αίσθηση, αλλά καλή κλιμάκωση.\nΓενικά, δεν χρειάζεται κανείς να οδηγήσει το C3 Picasso για να αντιληφθεί ότι ο προσανατολισμός του κλίνει προς την άνεση. Αν το κάνει, όμως, θα εκτιμήσει αυτή τη φιλοσοφία της Citroen, όπως και τις αρετές του συγκεκριμένου. Ξεκινώντας από τις αναρτήσεις, είναι πολύ μαλακές και επιτρέπουν στο αμάξωμα να πάρει κλίσεις που, ευτυχώς, δεν γίνονται υπερβολικές. Παράλληλα, όμως, καταπίνουν κάθε ανωμαλία του οδοστρώματος και μάλιστα με περισσή ευκολία. Για να πάρετε μια γεύση, σκεφτείτε πως ότι λακκούβα και να σημαδέψει κανείς, περισσότερο θα την αντιληφθεί σαν ήχο, παρά θα τη νιώσει σαν κραδασμό στη σπονδυλική του στήλη.\nΚατά τα άλλα, το ίδιο το setup των αναρτήσεων δεν εμπνέει για ακρότητες. Φυσικά, αν κάποιος επιλέξει να κινηθεί πιο σβέλτα, να ανακαλύψει ότι οι αντιδράσεις του αυτοκινήτου είναι αρκετά προοδευτικές και δεν θα προβληματίσουν. Αν πάλι το παρακάνει, το σύστημα ελέγχου πρόσφυσης είναι ανά πάσα στιγμή έτοιμο να επέμβει -όχι πάντα διακριτικά. Για όσους λοιπόν ψάχνετε για οδηγικές συγκινήσεις, θα πρέπει να κοιτάξετε αλλού. Αντιθέτως, αν προτεραιότητα είναι η ποιότητα κύλισης, δύσκολα θα βρείτε ανταγωνιστή να το κοιτάει στα μάτια.\nΘετική είναι και η ηχομόνωση της καμπίνας, που παρά τη μεγάλη μετωπική επιφάνεια του αμαξώματος, φιλτράρει αξιοπρεπώς τους αεροδυναμικούς θορύβους καθώς και κάθε εξωτερικό θόρυβο, συμπεριλαμβανομένου αυτού του κινητήρα. Αναφορικά με τον τελευταίο, από άποψης επιδόσεων δεν θα πούμε ότι ενθουσιάζει, κάνει όμως καλά τη δουλειά του. Οι 100 ίπποι που αποδίδει είναι απλά επαρκείς για τη μετακίνηση των 1.240 κιλών του αυτοκινήτου. Το μοτέρ όμως δείχνει εύστροφο από χαμηλά, με αποτέλεσμα να εξασφαλίζει μία απροβλημάτιστη κίνηση, τόσο στον αστικό ιστό, όσο και στον ανοικτό δρόμο. Αντίστοιχα και η κατανάλωσή του κυμαίνεται σε λογικά επίπεδα, όχι πολύ χαμηλά αλλά ούτε και ψηλά. Όσο για τη λειτουργία του, δεν παρατηρούνται ενοχλητικοί κραδασμοί που θα αλλοίωναν τη γαλήνια ατμόσφαιρα που απολαμβάνει ο οδηγός.\nΕν κατακλείδι, το C3 Picasso είναι ένα μοντέλο με ευχάριστο εξωτερικό και εσωτερικό σχεδιασμό, που θέτει ως πρώτη προτεραιότητα την όσο το δυνατό πιο άνετη μετακίνηση του οδηγού και των επιβατών του. Οικογένειες και ταξίδια δείχνουν να είναι το φόρτε του, δεν θα πει όμως όχι και στην καθημερινή ρουτίνα της πόλης. Πιο απλά, θα λέγαμε πως είναι ένα πολυμορφικό που τιμά την κατηγορία του.\nCitroen C3 Picasso 1.6 BlueHDi – Τεχνικά χαρακτηριστικά\nΙσχύς 73 kW (100 PS) / 3.750 rpm\nΡοπή 254 Nm (25,8 kgm) / 1.750 rpm\n0-100 km/h 12,1 sec\nΤυποποιημένη αστική/μικτή/υπεραστική 4,7 / 3,9 / 3,5 lt/100 km\nΤύπος ελαστικών, διάσταση Bridgestone Potenza RE050 205/45 R17\nΜήκος x πλάτος x ύψος 4.078 x 1.730 x 1.621 mm\nΜετατρόχιο (εμπρός/πίσω) 1.472/1.470 mm\nΧώρος αποσκευών 500-1.506 lt\nΑπόβαρο 1.240 kg\nΤιμή πώλησης βασικής έκδοσης μοντέλου δοκιμής: από 21.950€ (17.395€ με απόσυρση και Green Bonus)


Ἄκτιστον: Πατρικαί Νουθεσίαι Γέροντος Εφραίμ, προηγουμένου Ι.Μ. Φιλοθέου - «Περί θλίψεων, πόνων και κόπων» Επιστολή 2α-4η\n3η ) Επιστολή\nΊνα τι είσαι περίλυπος και σκυθρωπάζεις πορευόμενος την οδόν του Θεού; Να λυπούνται χωρίς χαράν εκείνοι, οι οποίοι ελησμόνησαν τον Θεόν, εκείνοι, που δεν έχουν καμμίαν ελπίδα εις την ζώσαν και αέναον πηγήν του Θεού. Ημείς δε που πιστεύομεν εις τον ζώντα Θεόν και η ελπίς μας επ’ Αυτώ κρέμαται, πρέπει να χαίρωμεν, διότι έχομεν τοιούτον Πατέρα εις τους ουρανούς, όπου μας αγαπά υπέρ\nπάντας τους πατέρας και τας μητέρας και έχει άπειρον μέριμναν, όπως μας καταστήση αξίους Εαυτού.\nΤο πανάχραντον Αίμα το εκχυθέν επί του Σταυρού εσυγχώρησε τας αμαρτίας της ανθρωπότητος και\nεπήγασε την ζωήν. «Μακάριος ο ελπίζων επ’ Αυτόν».\n4η ) Επιστολή\nΚαι ο Χριστός, όταν ήτο επί της γης, Τέκνον ηγαπημένον του Πατρός, εξησκήθη εις την παιδείαν Κυρίου, όχι, ότι είχε χρείαν ο αναμάρτητος Θεός, αλλά προς σωτηρίαν του ανθρώπου και προς ημετέραν νουθεσίαν και παράδειγμα, ίνα ακολουθήσωμεν τοις ίχνεσιν Αυτού, « ει δυνατόν εστι παρελθέτω απ’ εμού το ποτήριον τούτο, ουχ ως εγώ θέλω, αλλ’ ως Συ, γενηθήτω το θέλημά Σου»\n( Ματθ. 26,39 ).


Itea net : Εγκλωβισμός και απεγκλωβισμός Βουλευτή και στελεχών του ΠΑΣΟΚ στην Λαμία (Βίντεο με τα επεισόδια)\nκαι τον έφτυσε...\nΠου κατάντησε με την πολιτική του ένα μαζικό κόμμα να μην μπορεί να μαζέψει ούτε 20-30 άτομα να πάνε στα γραφεία του.\nΑυτό που σχολιάστηκε πάρα πολύ αρνητικά από τους αγανακτισμένους πολίτες, αλλά και άλλους που παρακαλουθούσαν για πάνω από 2 ώρες τα επεισόδια και την «ομηρία» του βουλευτή ήταν η ισχυρή αστυνομική δύναμη. «Έφεραν όλη την αστυνομική δύναμη της Φθιώτιδας να φυλάξει τον βουλευτή. Είδα αστυνομικούς από τη Στυλίδα, από την τροχαία αυτοκινητοδρόμων και όλη την ΟΠΚΕ. Οι αστυνομικοί είναι για να φυλάνε τους πολίτες και τα απομακρυσμένα χωριά και όχι τους επίσημους» είπε χαρακτηριστικά στο LamiaReport παρευρισκόμενος πολίτης.


Τα κουρέλια τραγουδάμε ... ακόμα: Καθρέφτη , καθρεφτάκι μου .\nΚαθρέφτη , καθρεφτάκι μου .\n“Εδώ ο κόσμος καίγεται και εσύ τον χαβά σου. Τώρα το κατάλαβες ότι οι δουλειές χάνονται για πλάκα; Και τι πειράζει άμα χάσεις την δουλειά σου; Αφού θα σωθεί η χώρα... Δηλαδή αυτοί που δεν έχουν δουλεία τι να πουν; Η μήπως αυτοί είναι άνθρωποι β΄ κατηγορίας; Τόσο καιρό φώναζες ότι πρέπει να πάρουμε την δόση. Τι νόμιζες δηλαδή , ότι την δόση θα μας την χαρίσουν;\nΆραγε άμα προκηρυχθεί απεργία τι θα κάνεις; Απεργία ή όχι; Τώρα να δεις πόσα ευρώ θα αναγκαστείς να χάσεις για να υπερασπιστείς την δουλειά σου.... Αν βέβαια θέλεις να την υπερασπιστείς. Αν δεν θέλεις , ας την χάσεις. Εγώ θα σου πω τι να κάνεις; Μπορεί να μη σου φαίνεται αλλά μεγάλο παιδί είσαι και εσύ και όλοι οι υπόλοιποι.\nΑς πας να πιάσεις τον Υπουργό για να μην σε τσουβαλιάσουνε με όλους τους άλλους.\nΜπορεί ακόμα να ελπίζεις ότι θα χεις καλύτερη τύχη από τους υπόλοιπους όμως βαθιά μέσα σου ξέρεις ότι το κόμμα σε έχει γραμμένο και πουλημένο σε τιμή ευκαιρίας. Και αυτή είναι μια τιμωρία που σε βασανίζει . Άσε που δεν τολμάς να μιλήσεις μπροστά στον κόσμο γιατί φοβάσαι μην φας καμιά σάπια ντομάτα στην μάπα και λερώσεις κανένα γιακά” .\nΑυτά είπα σήμερα το πρωί στον καθρέφτη μου κοιτάζοντας κατάματα την αντανάκλαση .\nΝτύθηκα γρήγορα και έτρεξα στη δουλειά . Μια μέρα ακόμα εργαζόμενος. Μια μέρα ακόμα στην κοσμάρα μου .\nΕτικέτες Απεργίες, Απολύσεις, Εργασία, ΣΚΕΨΕΙΣ


Η γη της ελιάς: Η δίκη ξεκινάει και η Μυρτάλη παραμένει εξαφανισμένη - Newsbeast\nΗ γη της ελιάς: Η δίκη ξεκινάει και η Μυρτάλη παραμένει εξαφανισμένη\nΣτο χθεσινό επεισόδιο της «Γης της ελιάς» ο Λυκούργος συνάντησε στο νεκροταφείο ένα άτομο που θα ήθελε να ξεχάσει, για πάντα, ότι υπήρξε στη ζωή του.\nΌμως αυτή δεν ήταν η μόνη εξέλιξη στην σειρά του Mega.\nΣυγκεκριμένα στο χθεσινό επεισόδιο της «Γης της ελιάς» είδαμε πως: Ο Ισίδωρος, που ξέρει πια την αλήθεια, απαιτεί από την Ιουλία να του πει την αλήθεια. Εκείνη αναγκάζεται να του πει ένα ακόμη ψέμα, αφού δεν μπορεί με τίποτα να του ομολογήσει την κρυφή της σχέση με τον Στάθη. Λίγο αργότερα, ο Στάθης μιλάει με την Ιουλία στο τηλέφωνο κι εκείνη τη στιγμή μπαίνει η Αρετή στο δωμάτιο και τον ακούει.\nΗ προφυλάκιση του Νικόλα αλλάζει τις ισορροπίες ανάμεσα στους εμπλεκόμενους στην υπόθεση του φονικού του Πέτρου και της Στέλλας Στεφανέα, παρότι η Χάιδω εξακολουθεί να πιστεύει ακόμα πως για όλα ευθύνεται ο Στάθης. Ο Ισίδωρος περνά ώρες αγωνίας, πιστεύοντας όλο και πιο πολύ ότι η Αντιγόνη είναι κόρη του. Παράλληλα, ο Μάνος αποφασισμένος να απαλλαγεί από τα «πρέπει» που του επιβάλλει ο πατέρας του, πατάει πόδι και διανυκτερεύει, ανοιχτά πλέον, στο σπίτι της Μαρίνας. Ο Ισίδωρος, δεν θα διστάσει να την επισκεφθεί στο ανθοπωλείο και να έρθει σε σύγκρουση μαζί της. Ο Λυκούργος εξομολογείται τις υποψίες του για τους θανάτους των ηλικιωμένων στον αστυνόμο Κουράκο κι εκείνος δεσμεύεται να ξεκινήσει έρευνα.


Δευτέρα, 30 Μαρτίου 2020 17:00\nΤα προβλήματα που είχαν δημιουργηθεί στον ΟΣΔΕ, εξαιτίας του κορονοϊού, ξεπεράστηκαν και οι ενδαφερούμενοι παραγωγοί μπορούν να πάρουν την Κάρτα Αγρότη.\nΤη δυνατότητα να προμηθευτούν από την ερχόμενη Δευτέρα, 30 Μαρτίου την Κάρτα του Αγρότη θα έχουν οι ενδιαφερόμενοι παραγωγοί. Όπως τόνισαν πηγές από το υπουργείο Αγροτικής Ανάπτυξης και Τροφίμων, οι οποίες αναφέρουν ότι οι όποιες τεχνικές δυσκολίες δημιουργήθηκαν από το κλείσιμο του Ολοκληρωμένου Συστήματος Διαχείρισης Ελέγχου (ΟΣΔΕ) έχουν πλέον ξεπεραστεί.Το πρόβλημα σχετικά με την προμήθεια της Κάρτας του Αγρότη δημιουργήθηκε από την απόφαση να σταματήσει προσωρινά η λειτουργία του ΟΣΔΕ, εξαιτίας της πανδημίας του κορονοϊού.Σύμφωνα πάντα με τις ίδιες πηγές το πρόβλημα επιλύθηκε έπειτα από συμφωνία του υπουργού Αγροτικής Ανάπτυξης και Τροφίμων, Μάκη Βορίδη με τους επικεφαλής των ελληνικών τραπεζών και οι επανεκδόσεις γίνονται με βάση τα στοιχεία ΟΣΔΕ που είχαν υποβληθεί το 2019.\nΚατηγορία Το BLOG της Φάρμας Σπυρόπουλος\nΔευτέρα, 23 Μαρτίου 2020 16:38\nΌσοι χρειαστεί να κυκλοφορήσουν είναι υποχρεωμένοι να φέρουν μαζί τους ταυτότητα ή διαβατήριο και τα ειδικά έγγραφα κυκλοφορίας. Ως αυτοαπασχολούμενοι πρέπει να συμπληρώσουν το σχετικό έντυπο βεβαίωσης κίνησης εργαζομένου "βεβαίωση τύπου Α". (ΠΑΤΗΣΤΕ ΕΔΩ)\nΟ πιο απλός τρόπος για την μετάβαση των παραγωγών από τον τόπο μόνιμης κατοικίας προς τις αγροτικές και κτηνοτροφικές εκμεταλλεύσεις είναι η αναγραφή σε μια λευκή κόλλα χαρτί των απαραίτητων πληροφοριών\nΛόγο μετακίνησης και διεύθυνση προορισμού\nΕπιπλέον θα πρέπει να παρέχουν στους εργάτες γης την ειδική βεβαίωση κυκλοφορίας εργαζόμενου.\nΟποιος δεν φέρει τα απαιτούμενα έγγραφα και βρεθεί εκτός σπιτιού, τιμωρείται με πρόστιμο 150 ευρώ.\nΔευτέρα, 10 Φεβρουαρίου 2020 16:47\nΤι είναι το ενσίρωμα\nΗ ενσίρωση είναι μέθοδος συντήρησης νωπών υλικών , με οξίνηση και χρησιμοποιείται για όλα τα είδη χλωρής φυτικής ύλης. Η χλόη κόβεται και τεμαχίζεται με τα σιροκοπτικά μηχανήματα και μεταφέρεται στο σιρό, όπου συμπιέζεται για να φύγει ο αέρας και ο σιρός κλείνεται αεροστεγώς. Λόγω της απουσίας του αέρα αναπτύσσονται στελέχη αναερόβιων γαλακτοβακίλων που παράγουν γαλακτικό και οξικό οξύ, στοιχεία που συμμετέχουν υπό προϋποθέσεις στην παραγωγή του γάλακτος. Η συγκέντρωση των οξέων όμως μέσα στη φυτική μάζα δημιουργεί όξινο περιβάλλον (μείωση του PH). Η μεγάλη μείωση του PH (<4) μαζί με την απουσία αέρα, αναστέλλουν την συντήρηση της φυτικής μάζας.\nΗ φυτική μάζα περιέχει και παθογόνους μικροοργανισμούς (εντεροβακτήρια, κλωστρίδια, μύκητες κλπ) που διασπούν τις πρωτεΐνες της χλόης και παράγουν αμμωνία και βουτυρικό οξύ(κλωστρίδια). Ο αποκλεισμός αυτών εξαρτάται από την σωστή ενσίρωση δηλαδή τον καλό αποκλεισμό του αέρα και κυρίως τη σύντομη παραγωγή γαλακτικού οξέος ώστε η τιμή του PH να είναι κοντά στο 4.\nΔιατροφή με ενσίρωμα\nΤα ενσιρώματα χρησιμοποιούνται για την διατροφή των ζώων και συμβάλουν στην αυξημένη γαλακτοπαραγωγή. Υπάρχουν όμως και τα αρνητικά στη χρήση τους. Τέτοια είναι η μείωση των λιπαρών του γάλακτος και διάφορα πεπτικά ενοχλήματα. Τα ενσιρώματα που χρησιμοποιούνται πρέπει να είναι σωστά παρασκευασμένα και στα ζώα που τρώνε ενσίρωμα να φροντίζουμε για την προληπτική φαρμακευτική αγωγή τους.\nΔευτέρα, 27 Ιανουαρίου 2020 13:32\nΣύμφωνα με την ΚΥΑ 838/51008, (ΦΕΚ 964 Β’/21-03-2019), άρθρο 6, πρέπει ο κάθε παραγωγός γάλακτος μέχρι 28 Φεβρουαρίου 2020 να υποβάλλει ηλεκτρονικά, στην εφαρμογή ΑΡΤΕΜΙΣ, τριμηνιαίες δηλώσεις παραδόσεων γάλακτος.\nΣας εφιστούμε ιδιαιτέρως την προσοχή ότι η μη τήρησή της υποχρέωσης αυτής μπορεί να έχει ως αποτέλεσμα αυστηρές διοικητικές κυρώσεις με υψηλά πρόστιμα.\nΜην φοβάστε, η διαδικασία είναι απλή.\nΟι δηλώσεις αυτές πρέπει να υποβάλονται κάθε τρίμηνο, και πρέπει απλά να περιγράφουν ανα μήνα και ανα είδος γάλακτος πόσα κιλά γάλα και τι αξίας παραδώσατε στον γαλατά σας. Δείτε το σχετικό παράδειγμα παρακάτω\nΓια αναλυτικές οδηγίες συμπλήρωσης της ηλεκτρονικής φόρμας κατεβάστε το σχετικό αρχείο\nΗ δήλωση που θα πρέπει να υποβάλετε άμεσα μέχρι 31/01/2020, θα αφορά στο τελευταίο τρίμηνο του 2019 (Οκτώβριο-Νοέμβριο-Δεκέμβριο).\nΓια την υποβολή θα χρειαστείετε τους κωδικούς πρόσβασης του TaxisNet της Γενικής Γραμματείας Πληροφοριακών Συστημάτων.\nΞεκινήστε την υποβολή τώρα εδώ: Υποβολή τριμηνιαίας συγκεντρωντικής αναλυτικής δήλωσης παραδόσεων γάλακτος\nΤετάρτη, 22 Ιανουαρίου 2020 12:46\nΕπιτέλους η στιγμή που περιμέναμε έφτασε.\nΟι γέννες ξεκίνησαν με χαρά και όλα πάνε όπως τα έχουμε φανταστεί και προγραμματίσει. Σύντομα θα γίνει ενημέρωση για την πορεία της γέννας αλλά και πόσα από το καθαρόαιμα αρνάκια Λακον- Lacaune της Φάρμας Σπυρόπουλος θα είναι διαθέσιμα.\nΚατηγορία ΤΑ ΝΕΑ ΤΗΣ ΦΑΡΜΑΣ\nΠέμπτη, 16 Ιανουαρίου 2020 14:57\nΠαραλάβαμε τα αποτελέσματα των αιματολογικών εξετάσεων που κάνουμε κάθε φορά στα κριάρια που δίνουμε για γεννήτορες.\nΌπως ήταν αναμενόμενο είναι ΟΛΟΙ ΑΣΣΟΙ!\nΜε απλά λόγια ο γονοτυπικός έλεγχος έδειξε ότι τα κριάρια της Φάρμα Σπυρόπουλος είναι ανθεκτικά στην Τρομώδη Νόσο (Scrapie) “GENOTYPE ARR/ARR” δίνοντας την δυνατότητα σε κάποιον να αυξήσει την ανθεκτικότητα του κοπαδιού στην νόσο. Έτσι, σταδιακά και χρησιμοποιώντας μόνο κριούς R1 κατηγορίας ως γεννήτορες όλο το κοπάδι θα αποκτήσει ανθεκτικότητα στην τρομώδη νόσο.\nΑυτά είναι τα αποτελέσματα πολυετούς προσπάθειας για να κρατάμε τα “αίματα” μας καθαρά, με καθαρόαιμα και πιστοποιημένα ζώα.\nΚυριακή, 05 Ιανουαρίου 2020 09:05\nΣάββατο, 21 Δεκεμβρίου 2019 11:14\nΠέμπτη, 05 Δεκεμβρίου 2019 10:59\nΓια ακόμα μια φορά τα αποτελέσματα στην Φάρμα Σπυρόπουλος είναι μαγικά.\nΚαθαρόαιμα αρνιά Lacaune (Λακον) απο πιστοποιημένες μάνες της Ovitest με Upra Lacaune Pedigree και πατέρα τα καλύτερα κριάρια Genotype +++ με βαθμολόγια απο 750 ISOL και πάνω. Για όσους γνωρίζουν, τα νούμερα είναι αρκετά.\nΕάν δεν γνωρίζεις, έχουμε την χαρά και την διάθεση να σε ενημερώσουμε για οτιδήποτε.\nΑπο αυτή την γέννα, θα δοθούν 15 επιλεγμένα κριάρια για αναπαραγωγή.\nΚάλεσε τώρα για να κάνεις κράτηση 698 98 04 318\nΓιατι το καθαρό είναι αλλιώς !!!


Δημήτριος Ζάχος 01/09/2016\nΟμάδα ψυχαναλυτικής ψυχοθεραπείας για άτομα που έχουν νοσήσει από καρκίνο\nΥπάρχουν αρκετές αποδείξεις πως το άγχος παίζει έναν πολύ σημαντικό ρόλο στην ανάπτυξη αλλά και στην πρόγνωση του καρκίνου. Για πολλούς ασθενείς η θεραπευτική διαδικασία μπορεί να είναι τραυματική. Ψυχολογικά και σωματικά προβλήματα συχνά εμφανίζονται μετά την ιατρική θεραπεία.\nΤο μοντέλο της ψυχαναλυτικής ψυχοθεραπείας είναι ιδιαίτερα χρήσιμο και αποτελεσματικό για την κατανόηση των συναισθηματικών αντιδράσεων, των εσωτερικών ασυνείδητων ψυχολογικών συγκρούσεων και συμπτωμάτων των ασθενών με καρκίνο.\nΠροσφέρει μια προοπτική κατανόησης της έναρξης των ψυχολογικών συμπτωμάτων που σχετίζονται με το άγχος της διάγνωσης του καρκίνου.\nΑυτή η Ομάδα ψυχαναλυτικής ψυχοθεραπείας για άτομα με καρκίνο αναφέρεται σε άτομα που έχουν νοσήσει στο παρελθόν και έχουν ήδη ολοκληρώσει την ιατρική θεραπεία έχοντας στόχο να συμβάλει στην πρόληψη της επανεμφάνισης της νόσου.\nΗ ομάδα θα πραγματοποιείται σε Αθήνα και Λάρισα.


Εκτινάχθηκαν οι πωλήσεις εισαγόμενων μεταχειρισμένων Ι.Χ. - «Χωματερή» της Ευρώπης η Ελλάδα | Κοντολογίς\nΕκτινάχθηκαν οι πωλήσεις εισαγόμενων μεταχειρισμένων Ι.Χ. – «Χωματερή» της Ευρώπης η Ελλάδα\nΣε «χωματερή» της Ευρώπης για τα μεταχειρισμένα αυτοκίνητα κινδυνεύει να μετατραπεί η Ελλάδα, καθώς οι πωλήσεις παλαιών, εισαγόμενων από το εξωτερικό επιβατικών αυτοκινήτων αυξάνονται με ραγδαίο ρυθμό.\nΗδη κατά το πρώτο τρίμηνο του 2018 καταγράφεται αύξηση των εισαγόμενων μεταχειρισμένων Ι.Χ. αυτοκινήτων της τάξης του 58,9% σε σύγκριση με το αντίστοιχο τρίμηνο του 2017, ενώ το μερίδιό τους στο σύνολο των νέων ταξινομήσεων επιβατικών φτάνει πλέον το 38,46% από μόλις 9,33% έξι χρόνια πριν.\nΗ έξαρση των πωλήσεων εισαγόμενων μεταχειρισμένων όχι μόνο αποστερεί έσοδα από τις εταιρείες πώλησης καινούργιων αυτοκινήτων, αλλά και από το Δημόσιο, καθώς παρατηρούνται φαινόμενα αποφυγής πληρωμής ΦΠΑ και τέλους ταξινόμησης.\nΣύμφωνα, λοιπόν, με τα στοιχεία που ανακοίνωσε χθες η Ελληνική Στατιστική Αρχή, τον Μάρτιο του 2018 κυκλοφόρησαν για πρώτη φορά στην Ελλάδα 19.024 αυτοκίνητα –καινούργια και μεταχειρισμένα εξωτερικού– έναντι 15.350 τον Μάρτιο του 2017, καταγράφοντας αύξηση 23,9%.\nΟ αριθμός των επιβατικών που κυκλοφόρησαν για πρώτη φορά στην Ελλάδα τον Μάρτιο του 2018 ήταν 16.360 έναντι 12.949 τον Μάρτιο του 2017, καταγράφοντας αύξηση 26,3%. Από την εξέταση των στοιχείων, ωστόσο, παρατηρείται πολύ μεγάλη διαφορά στον ρυθμό ανάπτυξης των πωλήσεων καινούργιων και εισαγόμενων μεταχειρισμένων.\nΕτσι, ενώ οι πωλήσεις των καινούργιων Ι.Χ. αυξήθηκαν τον φετινό Μάρτιο κατά 17,1% σε σύγκριση με τον περσινό Μάρτιο, οι πωλήσεις των εισαγόμενων μεταχειρισμένων αυξήθηκαν το ίδιο διάστημα κατά 51,1%. Αντιστοίχως, στο τρίμηνο Ιανουαρίου – Μαρτίου 2018 οι πωλήσεις των καινούργιων επιβατικών αυτοκινήτων αυξήθηκαν σε σύγκριση με το τρίμηνο Ιανουαρίου – Μαρτίου 2017 κατά 37,6%, ενώ οι πωλήσεις των εισαγόμενων μεταχειρισμένων ενισχύθηκαν κατά περίπου 60%.\nΤα στοιχεία της αγοράς για το πρώτο τρίμηνο σε συνδυασμό με το γεγονός ότι δεν φαίνεται να αλλάζει κάτι σε επίπεδο νομοθεσίας ή ελέγχων οδηγεί τους παράγοντες της αγοράς να εκτιμούν ότι συνολικά το 2018 θα κυκλοφορήσουν για πρώτη φορά στην Ελλάδα περίπου 60.000 με 65.000 μεταχειρισμένα επιβατικά αυτοκίνητα, εισαγόμενα από το εξωτερικό.\nΗδη το πρώτο τρίμηνο του τρέχοντος έτους ο αριθμός τους ανήλθε σε 16.725, ενώ το 2017 τα εισαγόμενα μεταχειρισμένα έφτασαν τις 42.226.\nΤο 2012, πριν αλλάξει η νομοθεσία που ευνοεί τα «κόλπα» με την αποφυγή της πληρωμής ΦΠΑ και της τεχνητής μείωσης του τέλους ταξινόμησης, είχαν κυκλοφορήσει για πρώτη φορά στην Ελλάδα μόλις 6.002 εισαγόμενα μεταχειρισμένα.\n«Εχει γίνει ευρύτερα γνωστό στην υπόλοιπη Ευρώπη ότι στην Ελλάδα τα εισαγόμενα δηλώνονται κατά το δοκούν στο τελωνείο και ότι μπορεί να αποφευχθεί η πληρωμή ΦΠΑ. Στην Ελλάδα φτάνουν να εισάγονται μεταχειρισμένα που βρίσκονται σε πολύ κακή κατάσταση ακόμη και από μάντρες στη Βουλγαρία», επεσήμανε χαρακτηριστικά στην «Κ» πολύπειρο στέλεχος της αγοράς.\nΟ ΦΠΑ δεν οφείλεται αν το αυτοκίνητο ανήκε σε ιδιώτη στη χώρα προέλευσης, οπότε ο ΦΠΑ καταβλήθηκε και εισπράχθηκε οριστικά. Ωστόσο, το 99% των εισαγωγών μεταχειρισμένων είναι αυτοκίνητα που προέρχονται από leasing και οφείλουν ΦΠΑ. Στο τελωνείο, που δεν επαληθεύει τακτικά τα χαρτιά που δέχεται, κατατίθεται τιμολόγιο ότι ο έμπορος του εξωτερικού το είχε προμηθευτεί στη χώρα του από ιδιώτη («με περιθώριο κέρδους»), άρα ο ΦΠΑ δεν οφείλεται στη χώρα προέλευσης, ούτε και στην Ελλάδα.\nΕπιπλέον, τα αυτοκίνητα που οφείλουν τέλος ταξινόμησης και ΦΠΑ πρέπει να δηλωθούν την επόμενη ημέρα από την εισαγωγή τους στην Ελλάδα στο αρμόδιο τελωνείο, ενώ πρέπει να καταβληθούν το αναλογούν τέλος και ο ΦΠΑ τη 15η ημέρα του επομένου μήνα της άφιξης.\nΩστόσο, στη χώρα μας εισέρχονται χιλιάδες αυτοκίνητα δίχως να δηλωθούν πουθενά, και μόνον όταν βρεθούν πελάτες δηλώνονται στο τελωνείο, προκειμένου να τελωνιστούν και να βγάλουν πινακίδες. Συχνά, για να επιβληθεί μικρότερο τέλος ταξινόμησης κατατίθενται πλαστά έγγραφα ως προς τον κυβισμό, το μοντέλο και την τεχνολογία (Euro 3, 4 κ.λπ.) του εισαγόμενου Ι.Χ.\nΠροηγούμενο άρθρο Πώς είναι μια εγκυμοσύνη: 9 μήνες σε 4 λεπτά [βίντεο]\nΕπόμενο άρθρο Ένα κομμένο υποθαλάσσιο καλώδιο άφησε μια χώρα χωρίς internet για 48 ώρες


5 ιδέες για τα πιο πρωτότυπα festive νύχια! - Missbloom.gr\nΟμορφιά : Νύχια18 ΔΕΚΕΜΒΡΙΟΥ, 2017\n5 ιδέες για τα πιο πρωτότυπα festive νύχια!\nΑυτές είναι οι πιο ιδιαίτερες ιδέες για να κλέψεις τις εντυπώσεις με… τα νύχια σου! Οι γιορτές πλησιάζουν και εσυ θα είσαι έτοιμη να λάμψεις!\nΚαι ναι, Christmas is all around us! Αν αγαπάς κι εσύ τα Χριστούγεννα και ότι έχει να κάνει με αυτά, τότε αυτό είναι το σωστό άρθρο για εσένα! Και όπως ξέρεις, μαζί με τα Χριστούγεννα, δεν βλέπουμε παντού γύρω μας μόνο μπάλες και αστέρια, αλλά και trends. Αυτό σημαίνει χριστουγεννιάτικα ρούχα, μαλλιά και… νύχια. Και φυσικά χρειάζεσαι έμπνευση γι ‘αυτό και εμείς είμαστε εδώ για να σου τη δώσουμε.\nΠαρακάτω θα βρεις 5 ιδέες για να πρωτοτυπήσεις και να εντυπωσιάσεις με τα νύχια σου!\nΜπορείς να τα αποκαλέσεις galaxy nails, γιατί θυμίζουν τον γαλαξία, με τις χρωματιστές και λαμπερές λεπτομέρειες να ξεχωρίζουν μέσα σε ένα μαύρο χάος. Φυσικά μιλάμε για ένα nail art που δεν σε περιορίζει μόνο λόγω εορτών καθώς συνιστά κατά τα άλλα την απλή festive ιδέα, αν δεν είσαι ο τύπος της υπερβολής.\nHOW TO: Είναι τόσο απλό! Ξεκινάς με την συνηθισμένη μαύρη βάση σου και στην τρίτη στρώση προσθέτεις ένα ειδικό βερνίκι με ιριδίζουσες λεπτομέρειες. Top coat και voila!\n-The Golden French\nΤο γαλλικό που όλες αγαπήσαμε δεν είναι ποτέ ξεπερασμένο. Κολακεύει το νύχι σου και σε κάνει κομψή. Αλλά μήπως ήρθε η ώρα να το κάνεις πιο ξεχωριστό; Μπορεί να έχεις ξαναδεί το κλασικό γαλλικό μανικιούρ λίγο διαφορετικό, αλλά αυτό δε το έχεις ξαναδεί! Αυτή τη φορά, η γραμμή δεν καλύπτει μόνο το τελείωμα του νυχιού σου, αλλά σχεδόν όλη την περίμετρό του, σχηματίζοντας ένα Π.\nHOW TO: Ξεκινάς με ένα βερνίκι σε nude αποχρώσεις και κάνεις δυο στρώσεις, όπως θα έκανες κανονικά. Στη συνέχεια, χρησιμοποιείς ένα χρυσό μανό και με ένα λεπτό πινελάκι σχηματίζεις το Π, όπως βλέπεις στη φωτογραφία. Φυσικά, μπορείς να βάλεις για βάση οποιοδήποτε χρώμα θέλεις, μπορντό, μοβ ή και μαύρο. Το nude βέβαια, σου υπόσχεται μια chic εμφάνιση!\nΠρέπει να σου πω ότι τα «γυμνά» νύχια είναι η πιο hot τάση. Ναι, είναι πολύ in να αφήνεις σημεία του νυχιού σου χωρίς χρώμα, δημιουργώντας σχέδια και σχήματα. Τα «Silver Stripes» είναι μια τέτοια εκδοχή. Απλό, αλλά εντυπωσιακό!\nHOW TO: Πιο εύκολο δε γίνεται! Αφού διαλέξεις την ασημένια ταινία που θα χρησιμοποιήσεις (μπορείς να τη βρεις παντού) και την κόψεις σε μικρά κομματάκια, προσθέτεις τη βάση σου και αμέσως κολλάς τις ασημένιες γραμμές στη μέση του νυχιού σου. Στη συνέχεια, κόβεις ό,τι περισσεύει. Πανεύκολο;\nΝαι, σου φαίνεται δύσκολο. Ίσως καλύτερα να το κάνεις σε ινστιτούτο, αλλά αυτό μόνο αν δε θέλεις να κουραστείς. Μπορείς να το κάνεις και μόνη σου. Μπλε, κόκκινο, άσπρο, μπεζ και μπορντώ.\nHOW TO: Ξεκινάς και πάλι με βάση σου το μπεζ και αφού στεγνώσει ξεκινάς να κάνεις το τα σχέδια. Στον μέσο και τον παράμεσό σου γεμίζεις όλο το νύχι με σχέδια, ενώ στα υπόλοιπα νύχια κάνεις μικρότερα σχεδιάκια. Να ξέρεις πως μόλις βάλεις το γυαλιστικό, όλα θα δέσουν καλύτερα μεταξύ τους!\n-The Golden Tree\nΑυτά είναι τα πιο glamorous και festive νύχια που μπορείς να κάνεις για τις γιορτές! Και ναι, είναι φύλλα χρυσού. Εσύ θα το τολμήσεις;\nHOW TO: Αφού βάλεις τη βάση σου, κολλάς πάνω τα κομματάκια χρυσού και κόβεις ό,τι περισσεύει. Η αλήθεια είναι ότι πρέπει να είσαι ιδιαίτερα προσεκτική όταν τοποθετείς τα φύλλα στα νύχια σου, γιατί είναι δύσκολο να τα σχηματίσεις σωστά. Η αλήθεια είναι πως χρειάζεται δεξιοτεχνία για να τα καταφέρεις τέλεια, αλλά το ‘χεις!\nΠοιο θα διαλέξεις; Ή μήπως θα τα δοκιμάσεις όλα;\nΕυχαριστούμε το Golden Life Spa\nΧριστίνα Μπόμπα | Σχεδόν αγνώριστη σε τελευταία φωτογράφιση\nΤι να φορέσω σήμερα 18/12/2017;\nΝυχια17 Σεπτεμβρίου 2018\nΤα πιο τέλεια βερνίκια για τα πρώτα νύχια του φθινοπώρου\nΟι πιο hot τάσεις\nΝυχια12 Σεπτεμβρίου 2018\nΝυχια10 Σεπτεμβρίου 2018\nNail crush είναι όταν βλέπεις όλα τα σχέδια νυχιών αυτού του Instagram λογαριασμού και θέλεις να τα αντιγράψεις ένα προς ένα. Αυτό πάθαμε!\nΝυχια03 Σεπτεμβρίου 2018\nΤα #lemonails είναι το νέο trends!\nΝυχια22 Αυγούστου 2018\nΣυγκεντρώσαμε ιδέες για το επόμενο manicure σου!\nΝυχια10 Αυγούστου 2018


Bridge - Adorno\nΣυλλογές | Τραπεζαρία Bridge\nΗ διαχρονική και εμβληματική βάση είναι το χαρακτηριστικό γνώρισμα του τραπεζιού Bridge. Κομψό, μελετημένο σε λεπτομέρεια, το τραπέζι Bridge είναι ιδανικό για να χρησιμοποιηθεί ως τραπέζι φαγητού ή ως γραφείο.\nΣταθερό ή επεκτεινόμενο τραπέζι σε οβάλ ή ορθογώνια εκδοχή.\nΤραπέζι με λακαριστό μεταλλικό σκελετό σε μεγάλη ποικιλία χρωμάτων.\nH επιφάνεια του είναι διαθέσιμη σε ξύλο ,κρύσταλλο γυαλιστερό ή ματ σε anti-scratch κρύσταλλο και κεραμικό μάρμαρο.


Οι δύο χώρες που έμειναν εκτός λίστας φορολογικών παραδείσων - sofokleous10.gr\nΣε συνεδρίαση τους στο Λουξεμβούργο, οι υπουργοί αποφάσισαν να αφαιρέσουν τα ΗΑΕ από τη «μαύρη λίστα» που καλύπτει χώρες και περιοχές δικαιοδοσίας που δεν κατάφεραν να συνεργαστούν με την ΕΕ σε φορολογικά ζητήματα.\nΤα ΗΑΕ, το μεγαλύτερο χρηματοπιστωτικό κέντρο που ήταν στη «μαύρη» λίστα, αφαιρέθηκε από αυτή διότι τον Σεπτέμβριο υιοθέτησε νέους κανόνες για εξωχώριες δομές, σύμφωνα με την ΕΕ.\nΟι περιοχές δικαιοδοσίας που παραμένουν στη «μαύρη» λίστα είναι το Μπελίζ, τα Φίτζι, το Ομάν, η Σαμόα, το Τρινιντάντ και Τομπάγκο, το Βανουάτου και τρία αμερικανικά εδάφη, η Αμερικανική Σαμόα, το Γκουάμ και οι Αμερικανικές Παρθένοι Νήσοι.\nΗ Ελβετία αφαιρέθηκε από τη «γκρίζα λίστα» που καλύπτει χώρες που έχουν δεσμευθεί να αλλάξουν τους φορολογικούς τους κανόνες προκειμένου να συμβαδίζουν με τα πρότυπα της ΕΕ. Η χώρα εκπλήρωσε τις δεσμεύσεις της, σύμφωνα με το έγγραφο, και άρα δεν είναι πλέον στη συγκεκριμένη λίστα, σύμφωνα με το -.\nΟι υπουργοί της ΕΕ αφαίρεσαν επίσης τον Μαυρίκιο, την Αλβανία, την Κόστα Ρίκα και τη Σερβία από την «γκρίζα» λίστα, αφήνοντας περίπου 30 περιοχές δικαιοδοσίας σε αυτή. Οι χώρες μπορούν να μετακινηθούν από την ‘γκρίζα’ στη ‘μαύρη’ λίστα εάν δεν εκπληρώσουν τις δεσμεύσεις τους.\nΜόλις επτά ρυθμίσεις για προστασία α’ κατοικίας σε 14 εβδομάδες!\nΕΛΣΤΑΤ: Αύξηση 12,6% των οικοδομικών αδειών τον Οκτώβριο\nΈφοδος στις τράπεζες: Τι ζήτησαν τα κλιμάκια της Επιτροπής Ανταγωνισμού\nΧρ. Σταϊκούρας: «Έμπρακτη και ουσιαστική στήριξη» η απόφαση της ΕΚΤ\nΔ. Κορωνάκης: Υλικά αυτοπροστασίας για την Αστυνομία Ξάνθης\nQuest: Ισχυρές επιδόσεις το 2019, ρευστότητα 140 εκατ. ευρώ και αντοχές στη κρίση\nHFSP: Ενίσχυση της ερευνήτριας του ΙΤΕ καθ. Ηλέκτρας Γκιζελή\nΤην Πέμπτη η συμφωνία Ρωσίας-Αραβίας για μείωση της παραγωγής πετρελαίου


Αυτά είναι τα μεγάλα έργα που προτείνονται για το Ταμείο Ανάκαμψης - Ypodomes.com\nΑυτά είναι τα μεγάλα έργα που προτείνονται για το Ταμείο Ανάκαμψης\nΜε μεγάλα, πολυδιαφημισμένα έργα αλλά και σημαντικές εκκρεμότητες από το παρελθόν ξεκινά η δημιουργία της προίκας του Ταμείου Ανάκαμψης. Η εκκίνηση έγινε την περασμένη Τετάρτη όταν σε τηλεδιάσκεψη του υπουργείου Υποδομών και Μεταφορών με τους 13 Περιφερειάρχες ζητήθηκε να δοθούν οι σχετικές λίστες με τα έργα που θα μπορούν δυνητικά να υλοποιηθούν μέσω αυτού του νέου χρηματοδοτικού εργαλείου.\nΤο γεγονός ότι πέφτει το βάρος στις υποδομές, ως κυρίαρχο στοιχείο για την ανάκαμψη από την πανδημία του covid-19, δίνει πρωταγωνιστικό ρόλο στο υπουργείο Υποδομών και Μεταφορών. Η ύπαρξη του Ταμείου Ανάκαμψης θα λειτουργήσει ευεργετικά στην απουσία έργων που παρατηρείται από το 2017 και έπειτα, με κυριότερη αιτία το “μπούκωμα” του ΕΣΠΑ από έργα-γέφυρες και τις δυσκολίες του ν.4412/2016.\nΘεωρείται δε πως θα δώσει μεγάλες ανάσες στον κατασκευαστικό κόσμο που αναμένει την εισροή κεφαλαίων από νέα έργα μιας και είναι κοινό μυστικό ότι οι περισσότερες εταιρείες έχουν “στεγνώσει” λόγω έλλειψης αντικειμένου.\nΤα έργα του υπουργείου Υποδομών\nΣύμφωνα με πληροφορίες τα έργα μέχρι τώρα αγγίζουν τα 7 δισ.ευρώ και αφορούν μεγάλα και μεσαίου προϋπολογισμού έργα από το Υποδομών και τις Περιφέρειες. Σύμφωνα με τις ίδιες πηγές ο Κώστας Καραμανλής προσανατολίζεται να εντάξει στο Ταμείο Ανάκαμψης σημαντικά έργα όπως:\n-Η παράκαμψη Χαλκίδας η οποία τίθεται σε άμεση προτεραιότητα\n-Το βόρειο τμήμα του αυτοκινητόδρομου Ε65, Τρίκαλα-Εγνατία όπου υπάρχουν δυσκολίες στη χρηματοδότηση λόγω των απαιτήσεων που έχουν θέσει οι διευθύνσεις της Κομισιόν.\n-Οι επεκτάσεις της Αττικής Οδού, όπως αυτές διαμορφώνονται (αφορά τη χρηματοδοτική συμβολή του δημοσίου).\n-Ο ΒΟΑΚ και συγκεκριμένα, το τμήμα, Νεάπολη-Άγιος Νικόλαος, το οποίο δεν βρίσκεται στα υπό δημοπράτηση τμήματα Χανιά-Χερσόνησος-Νεάπολη\n-Οδικά έργα μετά τον Άγιο Νικόλαο στο τμήμα μέχρι τη Σητεία.\n-Ο Οδικός άξονας Δράμα-Αμφίπολη.\n-Η οδική σύνδεση του λιμανιού της Αλεξανδρούπολης με την Εγνατία Οδό.\n-Ο οδικός άξονας Μαυροβούνι-Έδεσσα\n-Η παράκαμψη Λαγκαδίων\n-Η υποθαλάσσια ζεύξη Σαλαμίνας-Περάματος\n-Η προμήθεια λεωφορείων σε Αθήνα-Θεσσαλονίκη\n-Η προμήθεια επτά συρμών για το Μετρό της Αθήνας\nΣε επίπεδο Περιφερειών, οι προτάσεις όπως αναμενόταν έπεσαν βροχή. Σύμφωνα με ασφαλείς πληροφορίες, τα έργα που έχουν τεθεί ως προτεραιότητες και που κερδίζουν το ενδιαφέρον είναι:\n-Η αναβάθμιση σε αυτοκινητόδρομο της επέκτασης της Ιόνιας Οδού από τα Ιωάννινα μέχρι το συνοριακό σταθμό στην Κακαβιά (Περιφέρεια Ηπείρου) κόστους 350 εκατ.ευρώ.\n-Η Β` και Γ`φάση της Ανάπλασης Φαλήρου που θα διαμορφωθεί το μεγάλο παράκτιο αστικό πάρκο ακριβώς δίπλα από το Κέντρο Πολιτισμού Ίδρυμα Σταύρος Νιάρχος με κόστος 200 εκατ.ευρώ. (Περιφέρεια Αττικής).\n-Σύνδεση Αγρινίου με Ιόνια Οδό. Το έργο με κόστος περίπου 100 εκατ.ευρώ είναι σχετικά ώριμο και υπάρχει κινητικότητα τους τελευταίους μήνες. (Περιφέρεια Δυτικής Ελλάδας).\n-Ο περίφημος -αραχνιασμένος στα συρτάρια- τριπλός κόμβος Σκαραμαγκά που θα δώσει μεγάλες ανάσες στην κίνηση της Λ.Αθηνών από Χαϊδάρι μέχρι Ασπρόπυργο στην Ε.Ο. προς Κόρινθο. (Περιφέρεια Αττικής).\n-Παράκαμψη Γιαννιτσών και Χαλκηδόνας με κόστος 220 εκατ.ευρώ, έργο που επίσης είναι στην αναμονή για περισσότερα από 15 χρόνια. (Περιφέρεια Κεντρικής Μακεδονίας)\n-Οδικός άξονας Σκύδρα Νάουσα με κόστος 90 εκατ. ευρώ. (Περιφέρεια Κεντρικής Μακεδονίας)\n-Κανονικοποίηση, επαναλειτουργία και συντήρηση της κλειστής σήμερα σιδηροδρομικής γραμμής Κόρινθος-Ναύπλιο-Καλαμάτα. (Περιφέρεια Πελοποννήσου).\n-Οδικός άξονας Καλό Νερό-Τσακώνα, πρώην τμήμα της Ολυμπίας Οδού με εκτιμώμενο κόστος 50 εκατ.ευρώ. Η αναβάθμιση του τον κάνει συνδετήριο άξονα Ολυμπίας Οδού και αυτοκινητόδρομου Μορέα.(Περιφέρεια Πελοποννήσου).\n-Η συνολική αναβάθμιση του επαρχιακού οδικού δικτύου της Κρήτης με 200 εκατ.ευρώ.\n-Η επέκταση της Λεωφόρου Κύμης (που όμως εντάσσεται στις επεκτάσεις της Αττικής Οδού). (Περιφέρεια Αττικής).\n-Η σιδηροδρομική σύνδεση του λιμανιού της Πάτρας, έργο που θα εκτελεστεί από την ΕΡΓΟΣΕ και είναι υπό τη σκέπη του υπουργείου ΥΠΟΜΕ. (Περιφέρεια Δυτικής Ελλάδας).\nΤα πρώτα έργα αναμένεται να ενταχθούν ήδη μέσα στον Σεπτέμβρη και για αυτό το λόγο ο Κώστας Καραμανλής θα έχει ακόμα μία τηλεδιάσκεψη με τους Περιφερειάρχες για να ξεκαθαριστούν οι προτεραιότητες αυτές.\nΣε αναμονή για το πλαίσιο λειτουργίας\nΑναφορικά με τη λειτουργία του Ταμείου Ανάκαμψης αυτό που αναμένεται είναι το κανονιστικό πλαίσιο που θα του δώσει σάρκα και οστά. Αυτό που έχει ύψιστη σημασία είναι τα κριτήρια ένταξης των έργων αυτών και πως θα καθοριστούν.\nΣύμφωνα με πληροφορίες, ο σημαντικότερος παράγοντας, τον οποίο έθεσε εξαρχής ο υπουργός Υποδομών και Μεταφορών, Κώστας Καραμανλής, είναι η ωριμότητα των έργων. Δηλαδή οι όποιες προτάσεις να μπορούν να είναι άμεσα υλοποιήσιμες. Αυτό σημαίνει πως τα προτεινόμενα έργα πρέπει να έχουν περιβαλλοντική αδειοδότηση και οριστικές μελέτες (εκτός αν κάποια έργα προωθηθούν με τη μέθοδο μελέτης-κατασκευής). Επίσης σημαντικό θα είναι να έχουν κηρυχθεί οι απαλλοτριώσεις και να υπάρχει κτηματολόγιο (που επιταχύνει την όλη διαδικασία).\nΌπως αναφέρει στο ypodomes.com παράγοντας με γνώση του θέματος, το Ταμείο Ανάκαμψης εκτιμάται ότι θα έχει πιο ελαστικά κριτήρια επιλεξιμότητας, ενώ δεν θα περνά από κάποια διαχειριστική αρχή, όπως συμβαίνει με τα χρηματοδοτούμενα από το ΕΣΠΑ έργα.\nΚριτήριο παγίδα αποτελεί ο απόλυτα πιεσμένος χρόνος υλοποίησης των έργων αυτών. Εδώ οι περίφημες καθυστερήσεις των ελληνικών δημόσιων έργων θα αγγίξουν τα όρια τους μιας και θα υπάρχει αυστηρό χρονοδιάγραμμα. Η συμβασιοποίηση των έργων θα πρέπει κατά 70% να έχει ολοκληρωθεί εντός του 2022 και κατά 30% μέχρι το τέλος του 2023.\nΘεωρείται επίσης βέβαιο ότι για να επιτευχθεί ο στόχος αυτός, ο έλεγχος των έργων θα γίνεται από ανεξάρτητους μηχανικούς, μέτρο που θα συμβάλει στην επιτάχυνση των έργων και την ποιοτική διασφάλιση τους.\nΠιθανολογείται ακόμα ότι δεν θα χρειαστεί τα έργα αυτά να περνούν από την “μέγγενη” των διευθύνσεων της Ευρωπαϊκής Επιτροπής, όπως η DG Regio, ή η DG Comp ενώ ίσως συνεχίσει να υπάρχει η επίβλεψη των Jaspers που καθ` ομολογία λειτουργούν θετικά στην ωρίμανση των έργων.\nΤο συνολικό πακέτο έργων και δράσεων του Ταμείου Ανάκαμψης θα φτάσει το ιλιγγιώδες ποσό των 32 δισ.ευρώ και η γενική πεποίθηση είναι πως θα λειτουργήσει ως ένα επιπλέον ΕΣΠΑ με καλύτερους όρους που θα βοηθήσει την ελληνική οικονομία να ορθοποδήσει στην μετά-κορωνοϊού εποχή. Θα πρέπει να επισημάνουμε ότι στο Ταμείο Ανάκαμψης θα μπουν έργα και δράσεις και από άλλα παραγωγικά υπουργεία, όπως γίνεται κα με το ΕΣΠΑ.\nΣχετικά Άρθρα:FeaturedΑυτοκινητόδρομοιΒΟΑΚΒόρειο τμήμα Ε65 Τρίκαλα-ΕγνατίαΙωάννινα-ΚακαβιάΜεγάλα ΈργαΠαράκαμψη ΧαλκίδαςΤαμείο ΑνάκαμψηςΥπογειοποίηση σιδηρόδρομου Ρίο-ΠάτραΥποδομές\nΕλλάκτωρ: Εσοδα 428 εκατ. ευρώ το πρώτο εξάμηνο του 2020\nTÜV HELLAS (TÜV NORD): Νέα υπηρεσία Safe Shopping για την ασφαλή λειτουργία καταστημάτων


Tesla Model S Plaid vs Lucid Air Dream Edition σε drag και roll race! - GetElectric\nΑρχική EVs e-Cars Tesla Model S Plaid vs Lucid Air Dream Edition σε drag και...\nTesla Model S Plaid vs Lucid Air Dream Edition σε drag και roll race!\nΑναμφίβολα, ένα από τα μεγαλύτερα δελέατα των EVs είναι η επιτάχυνση, κυρίως από στάση. Ο τρόπος με τον οποίο αποδίδουν την ισχύ τους και η μετάδοσή της στους τροχούς και από εκεί, στον δρόμο, είναι εντυπωσιακός και ξεπερνά άνετα κάθε θερμικό όχημα, ακόμα και hypercars. Ειδικότερα τα Tesla μοντέλα έχουν δημιουργήσει φανατικούς οπαδούς σε όλο τον κόσμο χάρη στις επιδόσεις τους. Με αποκορύφωμα, φυσικά, το Model S Plaid των έως 1.020 ίππων (peak)! Μια απλή αναζήτηση στο YouTube θα σας δείξει οτι το Plaid ξεπερνά με άνεση ακόμα και πανάκριβα θερμικά supercars, ενώ χάνει σε ελάχιστες περιπτώσεις και συνήθως ποτέ σε εκκίνηση από στάση.\nΤο DragTimes θέλησε να βρει έναν άξιο αντίπαλο από το ηλεκτροκίνητο “στρατόπεδο” για το Plaid. Στα.. χαρτιά, τουλάχιστον, το βρήκε. Πρόκειται για το Lucid Air Dream Edition των 1.111 ονομαστικών ίππων! Η Lucid προσπαθεί να ακολουθήσει την πορεία της Tesla, ξεκινώντας από την εγχώρια (γι’αυτήν) αμερικάνικη αγορά, αν και προς το παρόν έχει παραδώσει ελάχιστα οχήματα. Το Air είναι πολλά υποσχόμενο και η Dream Edition έκδοσή του υπόσχεται 400άρι σε περίπου 9,6″, αν και το 0-100 Km/h της υπολείπεται αισθητά αυτού του Plaid (2,42″ έναντι 1,99″).\nΔεν θα σας πούμε περισσότερα, σας αφήνουμε να απολαύσετε τις 4 αναμετρήσεις των δύο EVs παρακάτω!\nΠροηγούμενο άρθροΗλεκτρικό σκάφος από τη Hyundai, θα παράγει υδρογόνο από θαλασσινό νερό!\nΕπόμενο άρθροTIER, Lime και Dott ετοιμάζουν πατίνια με ηχητική προειδοποίηση


Τα τέσσερα κακά - ΒΗΜΑ ΟΡΘΟΔΟΞΙΑΣ\n Τελευταία ενημέρωση: 16-01-2014 | 10:15:46 - Πρώτη δημοσίευση: 16-01-2014 | 10:15:46\nΠρώτο κακό είναι η ΥΠΕΡΗΦΑΝΕΙΑ. Ο υπερήφανος νομίζει, ότι ζει καλά, ότι η διαγωγή του αρέσει στο Θεό και στους ανθρώπους, ότι πολλοί ωφελούνται με τη συναναστροφή του. Δεν κατοικεί ο Θεός στον άνθρωπο που σκέπτεται έτσι. Ο χριστιανός πρέπει μάλλον να θεώρει τον εαυτό του κατώτερο από τα άλογα ζώα και να πιστεύει ότι τα έργα του δεν ευχαριστούν το Θεό. Άλλωστε έχει λεχθεί από προφήτη: «Πάσα δικαιοσύνη άνθρωπου ως ράκος αποκαθημένης έστιν ενώπιον αυτού» (πρβλ. Ησ. ξδ’ 6).\nΚαι αν δεν πιστέψει πραγματικά η ψυχή ότι είναι πιό ακάθαρτη από τα ζώα, τα πουλιά και τα σκυλιά, ο Θεός δεν εισακούει την προσευχή της. Και τούτο, διότι τα ζώα, τα πουλιά και σκυλιά, ουδέποτε αμάρτησαν ενώπιον του Θεού και δεν θα δικαστούν στην Κρίση. Είναι λοιπόν φανερό ότι ο αμαρτωλός είναι ελεεινότερος από τα ζώα. Τον συμφέρει, σαν τα ζώα, να μην αναστηθεί ούτε να δικαστεί στην Κρίση. Τα ζώα δεν κατακρίνουν και δεν υπερηφανεύονται. Επί πλέον αγαπούν εκείνους που τα τρέφουν. Ο άνθρωπος όμως δεν αγαπά, όπως οφείλει, το Θεό, που τον έπλασε και τον τρέφει.\nΌσιος Πέτρος ο Δαμασκηνός: Καλά και κακά


ΣΥΡΙΖΑ: Θα ζητήσει ο πρωθυπουργός την παραίτηση του κ. Ζούλα για το φιάσκο στην ΕΡΤ; - Anamniseis\nHome ΕΛΛΑΔΑ ΣΥΡΙΖΑ: Θα ζητήσει ο πρωθυπουργός την παραίτηση του κ. Ζούλα για το...\nΣΥΡΙΖΑ: Θα ζητήσει ο πρωθυπουργός την παραίτηση του κ. Ζούλα για το φιάσκο στην ΕΡΤ;\nΤο ραδιομέγαρο της ΕΡΤ. Φωτογραφία: Ευρωκίνηση / Σωτήρης Δημητρόπουλος.\nΑΘΗΝΑ. (ΑΠΕ – ΜΠΕ) «Εδώ και τρεις μέρες δημοσιογράφοι της ΕΡΤ, η ΕΣΗΕΑ και η ΠΟΣΠΕΡΤ αποκαλύπτουν τα ψέματα του κ. Λιβάνιου στη Βουλή για δήθεν “προβοκάτσια” και επιβεβαιώνουν την ανάρτηση έγγραφων εντολών λογοκρισίας στην αίθουσα παραγωγών της δημόσιας τηλεόρασης για μην παίξουν το βίντεο από το γλέντι του κ. Μητσοτάκη στην Ικαρία και φωτογραφίες του κ. Λιγνάδη με την κα Μενδώνη και τον κ. Μητσοτάκη», αναφέρει ο ΣΥΡΙΖΑ-ΠΣ σε ανακοίνωσή του και σημειώνει: «Το σύνολο των κομμάτων της αντιπολίτευσης καταγγέλλουν την πρωτοφανή λογοκρισία και την μετατροπή της ΕΡΤ σε χυδαίο προπαγανδιστικό μηχανισμό του Μεγάρου Μαξίμου με τα λεφτά των φορολογουμένων».\n«Την ίδια ώρα τόσο ο πρώην διευθυντής του κ. Μητσοτάκη και νυν πρόεδρος της ΕΡΤ, κ. Ζούλας όσο και ο ίδιος ο κ. Μητσοτάκης κρύβονται», προσθέτει ο ΣΥΡΙΖΑ-ΠΣ, απευθύνοντας ερώτημα στον πρωθυπουργό: «Επειδή χθες ο πρωθυπουργός έκανε πως δεν άκουσε, επαναφέρουμε το ερώτημα του κ. Τσίπρα: Θα ζητήσει την παραίτηση του κ. Ζούλα για το φιάσκο και θα προχωρήσει σε ορισμό νέας διοίκησης με διακομματική συναίνεση στη Βουλή;».\n«Αν όχι, μπορεί κάλλιστα να μείνει μόνος του με τον κ. Ζούλα στην ΕΡΤ να φτιάχνουν οι δυο τους την ημερήσια προπαγάνδα του Μεγάρου Μαξίμου. Δεν χρειάζεται να κρατούν τα προσχήματα», καταλήγει.\nPrevious articleΑπό παρατημένος μέσα σε σακί, γιγαντοαφίσα στο Λονδίνο\nNext articleΟ «Ιπποκράτης», στο χιονισμένο Astoria Park της Νέας Υόρκης


Σουίτες | Ξενοδοχείο Παλίρροια στην Χαλκίδα\nΜπάνιο με Jacuzzi (σε μία σουίτα)\nΣουίτες – Θέα Θάλασσα\nΌλες οι σουίτες μας είναι πλήρως ανακαινισμένες και προσφέρουν ζεστή και υψηλού επιπέδου φιλοξενία στους επισκέπτες μας. Οι σουίτες έχουν θέα στην απέραντη θάλασσα και διαθέτουν ένα υπνοδωμάτιο, σαλόνι και 1 μπάνιο με μπανιέρα, ιδιωτικό μπαλκόνι με καθιστικό. Η κύρια κρεβατοκάμαρα διαθέτει ένα queen-size κρεβάτι και στο σαλόνι υπάρχει ένας καναπές για δύο επιπλέον άτομα.\nΜέχρι 4 άτομα / Μέγιστος αριθμός ενηλίκων: 3\nΠαιδιά έως 5,99 ετών φιλοξενούνται δωρεάν.\nΠαιδιά από 6 – 12 ετών φιλοξενούνται με επιπλέον χρέωση.


Newsorama: Ποια είναι η νέα εκπρόσωπος του ΔΝΤ, Ντέλια Βελκουλέσκου, που στην Κύπρο ο Αναστασιάδης φέρεται να της πέταξε την καρέκλα\nΠοια είναι η νέα εκπρόσωπος του ΔΝΤ, Ντέλια Βελκουλέσκου, που στην Κύπρο ο Αναστασιάδης φέρεται να της πέταξε την καρέκλα\n27 Ιουλίου, 2015 - Νέα, Πολιτική\nNewsorama > Νέα > Ποια είναι η νέα εκπρόσωπος του ΔΝΤ, Ντέλια Βελκουλέσκου, που στην Κύπρο ο Αναστασιάδης φέρεται να της πέταξε την καρέκλα\nΚρύος ιδρώτας έλουζε τους Κύπριους αξιωματούχους στην εμφάνιση της ψηλόλιγνης Ντέλια, η οποία το καλοκαίρι του 2012 ανέλαβε χρέη επικεφαλής του κλιμακίου του ΔΝΤ στην τρόικα της Κύπρου.\n«Τόσο μυστηριώδες και ψυχρό χαμόγελο δεν κατάφερε να πετύχει ούτε ο Λεονάρντο ντα Βίντσι ζωγραφίζοντας τη Μόνα Λίζα», έλεγε στο «ΘΕΜΑ» στέλεχος του κυπριακού υπουργείου Οικονομικών περιγράφοντας τις πρώτες συναντήσεις με την Ντέλια Βελκουλέσκου. «Θα περάσουν δύσκολα αυτοί που θα διαπραγματευτούν μαζί της στην Ελλάδα» συμπλήρωσε, επισημαίνοντας ταυτόχρονα ότι «πρόκειται για μια αφοσιωμένη γυναίκα που δύσκολα της αλλάζεις άποψη αν δεν έχεις ατράνταχτα επιχειρήματα».\nΤα επιχειρήματα για την Ντέλια Βελκουλέσκου αποτυπώνονται, όμως, μόνο σε αριθμούς. Συνήθως θεωρεί, μάλιστα, ότι ένα και ένα κάνουν ενάμισι και όχι δύο, για να έχει περιθώριο διεκδίκησης του κάτι παραπάνω από αυτό που χρειάζεται.\nΟταν η Κύπρια υπουργός Εργασίας τής είπε να δει πού κατάντησαν η γενέτειρά της και οι άλλες χώρες του πρώην ανατολικού μπλοκ, με συνέπεια να «έχουν γεμίσει τα μπαρ της Κύπρου με Ρουμάνες πόρνες», η Βελκουλέσκου αντέδρασε με ψυχραιμία, έκλεισε τα κιτάπια της και αποχώρησε με τους συνεργάτες της\nΑν και Βαλκάνια, η 40χρονη Ντέλια αποπνέει αγγλοσαξονικό συντηρητισμό και αυστηρότητα συνδυασμένη με απόμακρη ευγένεια και τυπικότητα, η οποία δεν μπορεί να προκαλέσει κανενός είδους οικειότητα. «Στις πολύωρες διαπραγματεύσεις στην Κύπρο, ακόμα και όταν όλα έδειχναν να πηγαίνουν καλά και κάποιος προσπαθούσε να ελαφρύνει την ατμόσφαιρα με ένα αστείο, δεχόταν το παγωμένο χαμόγελο της Βελκουλέσκου χωρίς να μπορεί να διακρίνει αν απέπνεε επιτίμηση ή αδιαφορία». Η παρουσία της συνδυάστηκε με τις πιο δύσκολες στιγμές της Μεγαλονήσου, αφού το κούρεμα των καταθέσεων αποτέλεσε ένα διεθνές οικονομικό πείραμα η υλοποίηση του οποίου ανατέθηκε σε μεγάλο βαθμό στην Ντέλια Βελκουλέσκου.\nΛόγω της καταγωγής της από τα Καρπάθια, «βαφτίστηκε» Δρακουλέσκου, ενώ δεν απέφυγε και τον χαρακτηρισμό της ως Τσαουσέσκου, σε μια προσπάθεια σύγκρισής της με τον Ρουμάνο δικτάτορα Νικολάε Τσαουσέσκου.\nΗ τακτική των συνεχών απαιτήσεων προκάλεσε κάποτε την οργή του Κύπριου προέδρου, ο οποίος σηκώθηκε και της είπε «Ως εδώ. Δεν σε αντέχω άλλο. Δεν μπορώ να διαπραγματευτώ μαζί σου», και πέταξε την καρέκλα\nΣτην Ντέλια Βελκουλέσκου αποδίδεται η εξής προειδοποίηση προς τους Κύπριους βουλευτές σε συνεδρίαση της Επιτροπής Οικονομικών όταν ετοιμαζόταν το μνημόνιο του 2102: «Θα πονέσετε. Θα υπάρξει πολύς πόνος. Το ποιοι θα πονέσουν πιο πολύ είναι δική σας δουλειά. Η συνταγή είναι αυτή». Ποτέ δεν επιβεβαιώθηκε αν όντως είχε χρησιμοποιήσει αυτή την έκφραση, αλλά κανείς δεν ενδιαφέρθηκε αφού φάνηκε πως η πραγματικότητα ήταν χειρότερη από την προειδοποίηση. Προσπαθώντας η ίδια να περιγράψει την κατάσταση στην οποία είχε περιέλθει η Κύπρος λόγω της επέκτασης του τραπεζικού τομέα χρησιμοποίησε τον μύθο του Ικαρου, λέγοντας πως «η Κύπρος πέταξε όπως ο μυθικός ήρωας πολύ κοντά στον ήλιο, με αποτέλεσμα να λιώσουν τα φτερά του και να πέσει στη θάλασσα και να σκοτωθεί». Συνεργάτης του Κύπριου προέδρου Νίκου Αναστασιάδη έλεγε πως «Η Βελκουλέσκου είναι όπως τ’ αβκό (αυγό)». Με την έκφραση αυτή προσπαθούσε να εξηγήσει ότι είναι πολύ δύσκολο να την πιάσεις από κάπου χωρίς να συμβεί ατύχημα και να σπάσει η διαπραγμάτευση. Υπουργός της κυβέρνησης Χριστόφια, που είχε διαπραγματευτεί μαζί της, είχε αποφανθεί ότι «δεν ήταν μόνο σκληρή, αλλά έδειχνε και να το απολαμβάνει όταν εκνεύριζε τους πάντες με τις απαιτήσεις για όλο και σκληρότερα μέτρα».\nΓέμισαν Ρουμάνες τα μπαρ\nΗ Ντέλια Βελκουλέσκου είχε ξεκινήσει με συγκρούσεις την παρουσία της στην Κύπρο το 2012. Απέναντί της είχε την κυβέρνηση του Δημήτρη Χριστόφια, ο οποίος, αν και είχε καλέσει την τρόικα, δεν ήταν καθόλου ευτυχής γι’ αυτό. Εκανε μάλιστα ό,τι ήταν δυνατόν για να μην υπογράψει μνημόνιο, έχοντας αποφασίσει ότι δεν θα είναι και πάλι υποψήφιος στις εκλογές του Φεβρουαρίου του 2013. Το δάνειο των 2,5 δισ. που είχε εξασφαλίσει από τη Ρωσία τού έδινε άλλωστε το χρονικό περιθώριο της καθυστέρησης ώστε να φορτωθεί η ευθύνη στον επόμενο πρόεδρο που, σύμφωνα με όλες τις σφυγμομετρήσεις (που επιβεβαιώθηκαν), θα ήταν ο Νίκος Αναστασιάδης. Τα κατάφερε και αποχώρησε από την Προεδρία αφήνοντας στον Νίκο Αναστασιάδη την ωρολογιακή βόμβα η οποία είχε ήδη ενεργοποιηθεί.\nΗ Βελκουλέσκου, αντιλαμβανόμενη την τακτική της κυβέρνησης Χριστόφια, δεν έδειχνε ότι σκόπευε να κάνει πίσω σε όσα η ίδια θεωρούσε απαραίτητα για την εξυγίανση του τραπεζικού αλλά και του δημόσιου τομέα. Οπως αναφέρουν άνθρωποι που συζήτησαν μαζί της, «δεν αντιλαμβανόταν τις εμμονές της κυβέρνησης Χριστόφια σε επουσιώδη θέματα, όπως η ΑΤΑ και τα προνόμια των δημοσίων υπαλλήλων την ώρα που ολόκληρη η οικονομία κινδύνευε με κατάρρευση». Είχε προτείνει στην πρώην υπουργό Εργασίας Σωτηρούλα Χαραλάμπους την οριζόντια μείωση των μισθών κατά 25%, την κατάργηση της ΑΤΑ και του 13ου μισθού και έγινε το «έλα να δεις». Η κυρία Χαραλάμπους, επαγγελματίας συνδικαλίστρια και μέλος του Κομμουνιστικού Κόμματος, σπουδαγμένη με υποτροφία στη Βουλγαρία επί Ζίβκοφ, δεν μπορούσε να πιστέψει στα αυτιά της όταν η Ντέλια Βελκουλέσκου τής είπε ότι στις χώρες του πρώην ανατολικού μπλοκ οι μισθοί έχουν μειωθεί πέραν του 25%, παρότι ήταν ήδη πολύ χαμηλότεροι από ό,τι στην Κύπρο. Η Κύπρια υπουργός τής είπε να δει πού κατάντησαν η γενέτειρά της και οι άλλες ανατολικές χώρες, με συνέπεια να «έχουν γεμίσει τα μπαρ της Κύπρου με Ρουμάνες». Η εκπρόσωπος του ΔΝΤ αντέδρασε τότε με ψυχραιμία, έκλεισε τα κιτάπια της και αποχώρησε με τους συνεργάτες της.\nΑναστασιάδης: «Δεν σε αντέχω άλλο»\nΚαι όταν άλλαξε η κυβέρνηση στην Κύπρο, πάντως, δεν υπήρξε και η καλύτερη χημεία με τον Νίκο Αναστασιάδη. Τις δύσκολες ώρες που έπεσε στο τραπέζι των διαπραγματεύσεων το κούρεμα των καταθέσεων, το κλιμάκιο της τρόικας με την Ντέλια Βελκουλέσκου βρέθηκε στο Προεδρικό Μέγαρο. Ο Νίκος Αναστασιάδης, προσπαθώντας να πείσει πως υπάρχουν και άλλες λύσεις, έπεφτε σε τοίχο, με τη Ρουμάνα να είναι ανυποχώρητη προβάλλοντας συνεχώς νέες απαιτήσεις. Τότε ο Κύπριος πρόεδρος σηκώθηκε και της είπε: «Ως εδώ. Δεν σε αντέχω άλλο. Δεν μπορώ να διαπραγματευτώ μαζί σου», και πέταξε την καρέκλα. Ο Νίκος Αναστασιάδης είναι άλλωστε γνωστός για τις εκρήξεις θυμού του, καθώς συνεργάτες του ανέφεραν πως ως πρόεδρος του κόμματός του πετούσε ακόμα και τασάκια σε συνεδριάσεις. Μετά από εκείνο το επεισόδιο ο Κύπριος πρόεδρος έφυγε για τις Βρυξέλλες και γύρισε με το κούρεμα καταθέσεων υπό μάλης λέγοντας πως δεν του άφησαν κανένα περιθώριο, αφού του έβαλαν το πιστόλι στο κρόταφο.\nΤην προηγούμενη μέρα, στην επεισοδιακή διαπραγμάτευση με την τρόικα στο Προεδρικό Μέγαρο της Λευκωσίας, όταν η συζήτηση έφτασε σε αδιέξοδο και η Ντέλια Βελκουλέσκου σηκώθηκε να φύγει, έπεσε σε ένα μπλόκο από φωτογράφους και δημοσιογράφους που σχεδόν την εμπόδιζαν να μπει στο αυτοκίνητο. Οι άνδρες της Προεδρικής Φρουράς επιχείρησαν τότε να της ανοίξουν δρόμο και η Βελκουλέσκου, εμφανώς εκνευρισμένη, μπήκε στο αυτοκίνητο χωρίς να πει λέξη κλείνοντας με θόρυβο την πόρτα. Το σχετικό πλάνο έπαιζε και ξανάπαιζε στα τηλεοπτικά δελτία προς επίρρωση της γενικευμένης αίσθησης ότι «έχουμε να κάνουμε με τη Δρακουλέσκου».\nΜόνο η ομορφιά σου\nΗ Βελκουλέσκου δεν περνούσε απαρατήρητη. Κάθε άλλο. Τόσο γιατί η εμφάνισή της είναι εντυπωσιακή, όσο και γιατί ήταν δύσκολο στους άντρες συνομιλητές της να αποδεχθούν ότι μια γυναίκα από τη Ρουμανία έβαζε τους όρους. Τα στερεότυπα στην Κύπρο και ο υφέρπων ρατσισμός θέλουν τις Ρουμάνες να περιορίζονται στην κατανάλωση αλκοόλ στα κακόφημα μπαρ και γι’ αυτό η Βελκουλέσκου χαλούσε τη «σούπα». Σε κάποιο από τα στάδια των διαπραγματεύσεων, ο εκ των δικηγόρων της Αρχιεπισκοπής Κώστας Βελάρης, εξαντλημένος μετά από μια εξάωρη συζήτηση στην Κεντρική Τράπεζα για το θέμα των μετόχων της Τράπεζας Κύπρου και ενώ πλησίαζαν μεσάνυχτα, σηκώθηκε να φύγει. Βγαίνοντας από την αίθουσα, κοντοστάθηκε και επέστρεψε λέγοντας στην Ντέλια Βελκουλέσκου: «Το μόνο θετικό που αποκόμισα από τη διαπραγμάτευση είναι η ομορφιά σου».\nΤα κομπλιμέντα μάλλον δεν άγγιζαν τη σκληρή του ΔΝΤ, καθώς οι σχεδιασμοί της σπάνια ανατρέπονταν. Πέρυσι τον Φεβρουάριο ο υπουργός Οικονομικών Χάρης Γεωργιάδης, σε μία από τις συναντήσεις με την τρόικα, θέλησε να κεράσει το κλιμάκιο για την ονομαστική του γιορτή. Για χάρη της Ντέλια Βελκουλέσκου δεν πρόσφερε γλυκά, αλλά τυροπιτάκια και άλλα αλμυρά εδέσματα, γνωρίζοντας ότι η εκπρόσωπος του ΔΝΤ αποφεύγει τη ζάχαρη και πίνει ακόμα και τον καφέ της σκέτο. Είναι άγνωστο, πάντως, αν είδε με συμπάθεια τη συγκεκριμένη κίνηση του υπουργού, αφού οι απαιτήσεις της για να παραμείνει το κυπριακό μνημόνιο στις ράγες δεν κάμφθηκαν. Οταν το 2014 ζήτησε και νέες περικοπές μισθών στον δημόσιο τομέα επέμενε μέχρι τη στιγμή που η κυπριακή κυβέρνηση την έπεισε ότι δεν ήταν απαραίτητη μια τέτοια επιλογή, καθώς τα χρήματα μπορούσαν να εξασφαλιστούν από άλλες πηγές – κυρίως από περικοπές που δεν επηρέαζαν μισθούς.\nΗ Ντέλια Βελκουλέσκου μέχρι την αποχώρησή της από το κλιμάκιο της κυπριακής τρόικας επισκεπτόταν συχνά τη Λευκωσία για τις καθορισμένες αξιολογήσεις του μνημονίου. Τις περισσότερες ώρες τις ανάλωνε στις διαπραγματεύσεις και όταν αυτές ολοκληρώνονταν προτιμούσε την ησυχία της σουίτας της στο ξενοδοχείο «Hilton». Απέφευγε τις εξόδους, καθώς γνώριζε ότι δεν είναι και τόσο δημοφιλής, ενώ ήταν και πολύ αναγνωρίσιμη, καθώς καθημερινώς εμφανιζόταν στους τηλεοπτικούς δέκτες σχεδόν αγέλαστη και ανέκφραστη. Στις λίγες ελεύθερες ώρες της, στα διαλείμματα των διαπραγματεύσεων επισκεπτόταν το «Παντοπωλείο – Καλή Ορεξη», ένα εστιατόριο με παραδοσιακή ελληνική κουζίνα πολύ κοντά στο υπουργείο Οικονομικών, στο κέντρο της Λευκωσίας. Οπως λένε οι άνθρωποι που τη συναντούσαν συχνά στο εστιατόριο, επέλεγε πάντα διαφορετικά πιάτα και έδειχνε να απολαμβάνει τα ελληνικά τυριά και τις σαλάτες. Απέφευγε το αλκοόλ και τα αναψυκτικά και σπανίως έπαιρνε καφέ ή γλυκό. Αλλο στέκι της στη Λευκωσία ήταν η ψαροταβέρνα «Πυξίδα», επίσης πολύ κοντά στο υπουργείο Οικονομικών. Εκεί επέλεγε και πάλι παραδοσιακές ελληνικές γεύσεις, με συνοδευτικά όπως φέτα, τυροκαυτερή, χταποδάκι στα κάρβουνα και σαλάτες με ρόκα. Η τρίτη αγαπημένη επιλογή της για φαγητό ήταν «Το ταβερνάκι του Πάμπου» στον Αγιο Δομέτιο. Οι επιλογές επίσης απλές, όπως μαγειρευτά φαγητά, κουπέπια (ντολμαδάκια), ανθοί, κολοκυθάκια με αυγά, χαλούμι, σεφταλιές και σαλάτες. Το αλκοόλ πάντα απουσίαζε και το γεύμα συνοδευόταν από εμφιαλωμένο νερό. Πάντως η Ντέλια Βελκουλέσκου όσο και αν ήταν αντιπαθής ως εκπρόσωπος του ΔΝΤ, ήταν ιδιαίτερα συμπαθής στους σερβιτόρους καθώς τα φιλοδωρήματα που άφηνε χαρακτηρίζονται γενναία.\nΟι γυναίκες με έντονη προσωπικότητα, όπως η Ντέλια Βελκουλέσκου, είναι σίγουρο πως δεν αφήνουν αδιάφορους τους άντρες, ακόμα και όταν αυτοί καταβάλλουν προσπάθειες να τις γοητεύσουν. Ενας εξ αυτών ανέφερε στο «ΘΕΜΑ» πως αδυνατούσε να θυμώσει ακόμα και με τις σκληρότερες και πλέον παράλογες απαιτήσεις που πρόβαλλε στις διαπραγματεύσεις η εκπρόσωπος του ΔΝΤ. «Για μένα δεν ήταν Ντέλια, ήταν τέλεια…» είπε ο Κύπριος αξιωματούχος που δηλώνει θαυμαστής μιας γυναίκας που σε τέτοια ηλικία κατάφερε να κρατάει κυβερνήσεις στο ένα πόδι. Την ώρα όμως που συγκέντρωνε το ανδρικό ενδιαφέρον, προκαλούσε και τη γυναικεία απέχθεια, με εκφράσεις του τύπου: «Μα τι βρίσκουν σε αυτό το κρύο πλάσμα;». Δεν είναι λίγες οι φορές που περνώντας την είσοδο του υπουργείου Οικονομικών στη Λευκωσία, πίσω από την πλάτη της οργίαζαν οι εκφράσεις θαυμασμού αλλά και οι γκριμάτσες αποδοκιμασίας. Οι πρώτες από τους άνδρες και οι δεύτερες από τις γυναίκες.\nΚυρία και προσεκτική\nΗ Ντέλια Βελκουλέσκου απέφυγε να αναπτύξει οποιαδήποτε κοινωνική σχέση στην Κύπρο, τόσο γιατί ήταν περιορισμένος ο χρόνος παραμονής της στο νησί όσο και γιατί κρατούσε αποστάσεις, προφανώς για να διευκολύνεται στην αποστολή της ως η σκληρή της τρόικας. Ωστόσο διατηρεί άριστες σχέσεις με τον οδηγό που της είχε παραχωρήσει το υπουργείο Οικονομικών, για να τη διευκολύνει στις μετακινήσεις της.\nΟπως πληροφορείται το «ΘΕΜΑ», ήταν τυπική και ευγενική επιδεικνύοντας ενδιαφέρον για τη ζωή των ανθρώπων στην Κύπρο. Παρότι οι καιροί ήταν άγριοι, δεν ζήτησε και δεν της προσφέρθηκε ποτέ προσωπική ασφάλεια. Το μόνο που ζητούσε ήταν να αποφεύγει τους δημοσιογράφους που την παρακολουθούσαν σε κάθε βήμα της. Για τον λόγο αυτό πολλές φορές ζητούσε από τον οδηγό της να την αφήνει στον υπόγειο χώρο στάθμευσης του υπουργείου Οικονομικών ώστε να χρησιμοποιεί το εσωτερικό υπηρεσιακό ασανσέρ αποφεύγοντας τους φωτογράφους που από τις εκφράσεις του προσώπου της φαινόταν να την ενοχλούν.\nΤα κομπλιμέντα μπορεί να μην αγγίζουν τη Ρουμάνα τεχνοκράτισσα, στο άκουσμά τους όμως χαμογελά έστω και ψυχρά, λένε όσοι τη γνώρισαν στην Κύπρο\nΑπ’ τα Καρπάθια στη Νέα Υόρκη\nΗ Ντέλια Βελκουλέσκου γεννήθηκε και μεγάλωσε στη Ρουμανία όταν η σκιά του δικτάτορα Τσαουσέσκου δεν άφηνε πολλά περιθώρια για όνειρα. Γεννημένη το 1975, δεν μπορούσε να φανταστεί ότι κάποια στιγμή θα ζούσε μακριά από τη χώρα που ήξερε να προστατεύει τα παιδιά της ελίτ του κόμματος, στα οποία άνηκε και η ίδια, λόγω του πατέρα της. Αυτός είναι και ο λόγος που φοίτησε στο Λύκειο Γκέοργκε Λαζάρ στο Βουκουρέστι. Οταν το κομμουνιστικό καθεστώς κατέρρεε και ο Νικολάε και η Ελενα Τσαουσέσκου έπεφταν νεκροί μετά τη συνοπτική δίκη τους, η Ντέλια ετοιμαζόταν για το μεγάλο άλμα: κέρδισε υποτροφία για τις ΗΠΑ και σπούδασε στο Πανεπιστήμιο Wilson, απ’ όπου πήρε και το πτυχίο της το 1997. Κατά τη διάρκεια των σπουδών της είχε αποφασίσει πως δεν θα επέστρεφε στη Ρουμανία. Είχε γνωρίσει τότε τον κατά πέντε χρόνια μεγαλύτερο συμπατριώτη της Βίκτορ Βελκουλέσκου, και με τον γάμο τους εγκατέλειψε το πατρικό της επώνυμο, που ήταν Μοράρου. Ο Βίκτορ Βελκουλέσκου είναι από τα πολύ σημαντικά ονόματα της Ερευνητικής Ιατρικής στον τομέα της Ογκολογίας. Μαζί έχουν αποκτήσει τρία παιδιά.\nΟ διάσημος ογκολόγος σύζυγος\nΗ οικογένειά της έχει σταθερή βάση τη Νέα Υόρκη, με τον βραβευμένο και διάσημο ογκολόγο σύζυγό της, Βίκτορ Βελκουλέσκου να εκτελεί χρέη νταντάς στα διαλείμματα της εργασίας του για να καλύψει το κενό της Ντέλια. Ως επιστήμονας, ο σύζυγός της διαπρέπει, καθώς έχει εντοπίσει τα γονίδια που ευθύνονται για τον καρκίνο του μαστού και του εντέρου και καθιέρωσε την επονομαζόμενη «Sage», την πρώτη μέθοδο αναγνώρισης και προσδιορισμού των γονιδίων εκείνων που είναι υπεύθυνα για τις καρκινικές μεταλλάξεις. Καθόλου τυχαία, ο Βίκτορ Βελκουλέσκου θεωρείται σήμερα ένας από τους πιο λαμπρούς Ρουμάνους επιστήμονες.\nΠάντως, η παράλληλη επαγγελματική πορεία του ζευγαριού διακρίνεται και από αντιφάσεις: η Ντέλια, όποια χώρα αναλαμβάνει να «συμμορφώσει» προς τις επιταγές του ΔΝΤ, κατά κανόνα εισηγείται περικοπές στον τομέα της υγείας. Την ίδια στιγμή, ο σύζυγός της δίνει μάχη για την έρευνα στον τομέα της πρόληψης και θεραπείας του καρκίνου. Και οι δύο, όμως, έχουν αλλεργία στη δημοσιότητα και προτιμούν μια ήσυχη οικογενειακή ζωή, αν και είναι δύσκολο να φανταστεί κανείς πώς την επιτυγχάνουν καθώς η Ντέλια βρίσκεται συνεχώς με το κινητό και μια βαλίτσα ανά χείρας και μετακινείται διαρκώς ανάμεσα στις δύο όχθες του Ατλαντικού, ενώ ο σύζυγός της βρίσκεται στο επίκεντρο του ενδιαφέροντος της ιατρικής κοινότητας λόγω της καινοτόμου έρευνάς του για τον καρκίνο.\nΟ γάμος και τα παιδιά δεν της στέρησαν πάντως την ευκαιρία να κάνει την καριέρα που ήθελε ως στέλεχος του ΔΝΤ. Τόσο ο Ντομινίκ Στρος-Καν όσο και η Κριστίν Λαγκάρντ την εμπιστεύτηκαν και δεν είναι τυχαίο που από τις μελέτες για χώρες του Τρίτου Κόσμου τής ανατέθηκε η υλοποίηση του πειράματος στην Κύπρο με το κούρεμα καταθέσεων αλλά και η διαχείριση του τρίτου μνημονίου για την Ελλάδα.\nΗταν τυπική και ευγενική, επιδεικνύοντας ενδιαφέρον για τη ζωή των ανθρώπων στην Κύπρο.\nΠαρότι οι καιροί ήταν επικίνδυνοι, δεν ζήτησε και δεν της προσφέρθηκε ποτέ προσωπική ασφάλεια. Το μόνο που ζητούσε ήταν να αποφεύγει τους δημοσιογράφους\nΑπό τη Δήλο πήρε το όνομά της\nΑπό τα γεννοφάσκια της η Ντέλια είχε σχέσεις με την Ελλάδα\n- Οι γονείς της τη βάφτισαν με το όνομα του νησιού των Κυκλάδων, θαυμαστές του αρχαίου\nελληνικού πνεύματος – Η ίδια είναι αφοσιωμένη στα ιδεώδη του καπιταλισμού\nΜια ιδιαίτερη σχέση με την πατρίδα μας -πέρα από το να ζητά από τον ελληνικό λαό να σφίξει κι άλλο το ζωνάρι- φαίνεται ότι έχει η νέα εκπρόσωπος του ΔΝΤ Ντέλια Βελκουλέσκου.\nΤο «Ντέλια», το μικρό της όνομα, παραπέμπει στη Δηλία Αρτέμιδα και ήταν έμπνευση των γονιών της, οι οποίοι ήταν θαυμαστές και λάτρεις του αρχαίου ελληνικού πολιτισμού. Το γιατί το ζεύγος Μοράρου -όπως είναι το πατρικό επώνυμο της Ντέλια- επέλεξε τη Δήλο, τη γενέτειρα της ολύμπιας θεάς του κυνηγιού, Αρτέμιδας, είναι άγνωστο. Εξίσου άγνωστες, όμως, παραμένουν κάποιες από τις πτυχές της προσωπικότητας αυτής της Καρπάθιας 40χρονης, αγέλαστης λιγνής φιγούρας, η οποία, τουλάχιστον κατά τα γερμανικά έντυπα όπως η εφημερίδα «Die Welt», «είναι η γυναίκα που θα πρέπει να προσέχει στο εξής ο Αλέξης Τσίπρας». Ενισχύοντας την παγερή εντύπωση που προκαλεί με την παρουσία της η Ντέλια «Δρακουλέσκου» -σύμφωνα με το παρωνύμιο που επινόησαν οι Κύπριοι ύστερα από το κούρεμα των καταθέσεών τους- το γερμανικό περιοδικό «Focus» σημειώνει απερίφραστα σε πρόσφατο άρθρο του ότι «αυτήν την κυρία τρέμει ολόκληρη η Ελλάδα». Σχολιάζοντας την αναβάθμιση της Ρουμάνας οικονομολόγου στο αξίωμα της επικεφαλής του κλιμακίου του ΔΝΤ για τη χώρα μας, το «Focus» διερωτάται αν «η Ρουμάνα οικονομολόγος θα επιμείνει στην αδιάλλακτη στάση του προκατόχου της ή θα θέσει σε νέα βάση τις σχέσεις ΔΝΤ – Ελλάδας. Αυτό θα φανεί τις επόμενες εβδομάδες». Η Ντέλια έχει κερδίσει τη φήμη της σκληρής μονεταρίστριας χάρη σε μια σειρά από μελέτες που εκπόνησε τα προηγούμενα χρόνια. Από το 2002 έως το 2011 έχει υπογράψει τουλάχιστον 14 εργασίες επί θεμάτων της ειδικότητάς της, δηλαδή τα ζητήματα της μακροοικονομίας, όπως π.χ. η σύνδεση της γήρανσης του πληθυσμού με τα προβλήματα των ασφαλιστικών ταμείων.\nΣτην αρχή της καριέρας της στο ΔΝΤ, στον τομέα ευθύνης της ήταν χώρες της Καραϊβικής και της Λατινικής Αμερικής, αφού ήταν η συντάκτρια τριών μελετών για το Τρίνινταντ-Τομπάγκο και άλλων για την Κόστα Ρίκα, το Περού κ.λπ. Σε ό,τι αφορά την κρίση εντός της Ε.Ε., η Ντέλια Βελκουλέσκου το 2010 είχε εκπονήσει μια αναλυτική εργασία υπό τον τίτλο «Μερικοί δυσάρεστοι αριθμητικοί δείκτες για τα δημόσια οικονομικά της Ευρώπης». Δική της ιδέα ήταν το σχέδιο σταδιακής απόλυσης 150.000 δημοσίων υπαλλήλων στην Ελλάδα κατά το δεύτερο μνημόνιο, προκαλώντας οργισμένες αντιδράσεις από την κυβέρνηση Σαμαρά. Τότε οι Ελληνες δεν γνώριζαν ακόμη το όνομά της, καθώς θα προηγούνταν άλλες προσωπικότητες που θα γίνονταν συνώνυμοι με την επάρατη τρόικα, όπως ο Πολ Τόμσεν και ο τελευταίος διάδοχός του, ο Ινδός Ρίσι Γκογιάλ.\nΗ Ρουμάνα τεχνοκράτης Ντέλια Βελκουλέσκου, για πολλούς «η μελαχρινή εκδοχή της Κριστίν Λαγκάρντ», φαίνεται ότι διαθέτει το αλάνθαστο ένστικτο του αρπακτικού (πτηνού): Οταν ο προκάτοχός της, επικεφαλής του κλιμακίου του ΔΝΤ για την Ελλάδα, Ρίσι Γκογιάλ βρέθηκε στη δίνη επικριτικών σχολίων για έλλειψη προσαρμοστικότητας στις συζητήσεις με τις ελληνικές αρχές κατά το διάστημα Σεπτεμβρίου 2014 – Μαΐου 2015, η Ντέλια ήταν εκεί που έπρεπε. Για το ΔΝΤ συνιστούσε την αυτονόητη επιλογή μετά την αποπομπή του Γκογιάλ. Η Βελκουλέσκου γνωρίζει εις βάθος τις ιδιαιτερότητες της ελληνικής κοινωνίας και οικονομίας, ενώ θεωρείται ειδική στον τομέα της αναδιοργάνωσης των συνταξιοδοτικών προγραμμάτων και του κλάδου της ενέργειας. Πάντως, το ότι καλείται να δείξει τις ικανότητές της σε μια χώρα που ενέπνευσε τους γονείς της όταν τη βάφτιζαν, ή το γεγονός ότι η Ελλάδα παρείχε άσυλο σε εκατοντάδες χιλιάδες Ρουμάνους μετανάστες, για μια γυναίκα με την ψυχρή, τεχνοκρατική νοοτροπία της Ντέλιας είναι ζητήματα εντελώς επουσιώδη.\nΗ Βελκουλέσκου θα έχει υπό την εποπτεία της -ή καλύτερα στο ανελέητο μικροσκόπιό της- τον, κατά σύμπτωση συνομήλικό της, Αλέξη Τσίπρα και τους υπουργούς του. Ως στενή συνεργάτιδα του Μπομπ Τράα, του μόνιμου εκπροσώπου του ΔΝΤ στην Αθήνα από το 2010 έως το 2013, έρχεται πλήρως ενημερωμένη. Με βάση όσα μεταδίδουν οι ξένοι ανταποκριτές, το μέλλον δεν φαντάζει ευοίωνο για τους Ελληνες, καθώς οι διαθέσεις της είναι άγριες. Φέρεται να έχει πάρει κατευθύνσεις στο σχετικό «φροντιστήριο» περί Ελλάδας τόσο από τον Ρίσι Γκογιάλ όσο και από τον Πολ Τόμσεν, ο οποίος έχει αφήσει εποχή για τη θυελλώδη σχέση του με την ελληνική πολιτική ηγεσία.\nΗ ιστορία μπορεί να ταύτισε την παρουσία της «Δρακουλέσκου» με την εφαρμογή ενός τρομακτικού πειράματος στην Κύπρο, με το σοκ του κουρέματος των τραπεζικών καταθέσεων πριν από περίπου δύο χρόνια. Η αποστολή της στη Μεγαλόνησο, παρά τις αιματηρές μεθόδους που επελέγησαν από το ΔΝΤ, κρίθηκε επιτυχημένη. Σε ό,τι αφορά τη δική της «κουπ» ή γενικώς στη θηλυκή πλευρά της, ακόμη και εκεί τα δεδομένα είναι αυστηρά προσδιορισμένα για την Ντέλια Βελκουλέσκου, η οποία δεν μοιάζει να ενδιαφέρεται για κάποιου είδους συναγωνισμό ή έστω μίμηση της φιλαρέσκειας που χαρακτηρίζει την προϊσταμένη της στο ΔΝΤ, την Κριστίν Λαγκάρντ – αν και έχει κι αυτή αδυναμία στις πέρλες. Η Ντέλια έχει υιοθετήσει ένα κομψό μεν, αλλά άκαμπτο στυλ, το οποίο μάλλον ταιριάζει γάντι στην ιδιοσυγκρασία της: σκουρόχρωμα ταγέρ με μοναδικό αξεσουάρ κάποια φουλάρια, συνήθως σε αποχρώσεις του μπλε, το μήκος της φούστας αυστηρά ως το γόνατο, τα παπούτσια χαμηλά και κλειστά σε επίσης σκούρους τόνους, ασορτί με κάποια τσάντα. Η Βελκουλέσκου αποφεύγει το μακιγιάζ και τα εξεζητημένα χτενίσματα, έχοντας καθιερώσει ως σήμα-κατατεθέν της το απλό καρέ. Οσο διάστημα επισκεπτόταν την Κύπρο, μόνο μία και μόνη φορά εθεάθη με τζιν παντελόνι, κι αυτό συνέβη όταν μετά από μία εβδομάδα σκληρών διαπραγματεύσεων εγκατέλειπε το ξενοδοχείο «Χίλτον» για το αεροδρόμιο της Λάρνακας.\nTags: αθηνα, Αμερική, αυτιά, αυτοκινητο, Βουλγαρία, γάμος, Γεωργιάδης, Γυναίκα, δάνειo, δείκτες, διαχείριση, εκπρόσωπος, ελληνικά, ζήτηση, ΗΠΑ, θάλασσα, καλοκαίρι, κινητό, κυβέρνηση, Κύπρο, Κύπρος, μακιγιάζ, μάχη, ΜΝΗΜΟΝΙΟ, Νέα Υόρκη, ρωσια, τροϊκα, Τσίπρας, Υπουργός, χρήματα, χρόνια


Υποκρισία και... παρεμβάσεις | Η Εφημερίδα των Συντακτών\nΔεν θέλησε να κάνει καμία δήλωση βγαίνοντας από το κτίριο ο πρόεδρος του ΣτΕ, Ν. Σακελλαρίου, και έφυγε αφήνοντας τους δημοσιογράφους να ρωτούν στον «αέρα» προκειμένου να μεταδώσουν κάτι στα έκτακτα δελτία ειδήσεων.\nΘυμόταν καλά ο πρόεδρος του ΣτΕ ότι την προηγούμενη φορά που τόλμησε να κάνει μία απλή και σχεδόν αυτονόητη δήλωση βγαίνοντας από τη συνάντηση των δικαστών με τον πρωθυπουργό, έπεσε επάνω το βαρύ το αντιπολιτευτικό μένος.\nΑπό τον Ευάγγελο Βενιζέλο μέχρι τους θαμώνες του Κολωνακίου, όλοι έσπευσαν να λοιδορήσουν την αποστροφή της δήλωσης του προέδρου του ΣτΕ για το ότι οι δικαστές αφουγκράζονται την κοινωνία. Και να σκεφτεί κανείς ότι ο συγκεκριμένος πρόεδρος έχει συντηρητικές απόψεις, όπως τουλάχιστον έχουν αποτυπωθεί σε διάφορες αποφάσεις του ΣτΕ.\nΑυτό το λεκτικό «λΙντσάρισμα» που υπέστη ο πρόεδρος δεν συνιστούσε παρέμβαση στο έργο του! Δεν είχε σημασία που εκείνος που πρώτος τον κατέκρινε και συγκεκριμένα Ευ. Βενιζέλος λίγα χρόνια πριν δήλωνε, με αφορμή την τότε στάση της Δικαιοσύνης σε νόμο της δικής του κυβέρνησης, ότι η Δικαιοσύνη πρέπει να είναι ανεξάρτητη κι όχι αντιπολιτευόμενη. Εκείνη η δήλωση όμως δεν συνιστούσε παρέμβαση!\nΟ πρωθυπουργός είπε ότι το ΣτΕ θα δικαιώσει τον Νόμο ενώ ο Κυριάκος Μητσοτάκης δήλωσε ότι ο Νόμος θα κριθεί αντισυνταγματικός. Η πρώτη αναφορά συνιστούσε παρέμβαση, η δεύτερη όχι.\nΤελικά η έννοια της «παρέμβασης» αποδεικνύεται να έχει αποκλειστικά υποκειμενική διάσταση και κατά προτίμηση να θεμελιώνεται όταν βολεύει τη σημερινή αντιπολίτευση.\nΆραγε είμαστε τόσο βέβαιοι ότι στην περίπτωση που είχε αποφασίσει αντίθετα το ΣτΕ, η σεβόμενη τον θεσμό Ν.Δ. θα υπάκουε χωρίς αντίρρηση και χωρίς αιχμές περί εκβιασμών κλπ;


Botox (Μποτοξ) Προσώπου – Αθήνα |totalskin.gr\nΤρίτη, 23 Δεκέμβριος 2014 00:00\nΗ χρήση του ανά περιοδικά διαστήματα είτε προλαμβάνει τη δημιουργία τους είτε μειώνει-εξαλείφει τις ήδη υπάρχουσες. Καθοριστικής σημασίας για τη δράση του βέβαια είναι η ποιότητα του υλικού, η αραίωσή του και ο χρόνος και τρόπος συντήρησής του από τη στιγμή που θα συσταθεί από τον ιατρό.\nBotox: Μύθοι & Πραγματικότητα\nΔυστυχώς, η υπερβολική δοσολογία, η λανθασμένη τοποθέτηση και σε κάποιες σπάνιες περιπτώσεις η χρήση του ακόμα και από ακατάλληλα - ανειδίκευτα άτομα έχουν προκαλέσει μια επιφυλακτικότητα σε ορισμένους για μια πολύ χρήσιμη κατά τα άλλα μέθοδο αντιμετώπισης ρυτίδων. Αξίζει λοιπόν να εξηγήσουμε ορισμένα πράγματα.\nü Καταρχάς, το υλικό αυτό δεν 'γεμίζει' ρυτίδες αλλά προκαλεί μείωση της κινητικότητας του εκάστοτε υποκείμενου μυ που με τις κινήσεις/εκφράσεις που προκαλεί, 'τσαλακώνει' το υπερκείμενο δέρμα. Να σημειωθεί ότι με την πάροδο των χρόνων το δέρμα χάνει την ελαστικότητά του οπότε το συνεχόμενο 'τσαλάκωμα' αφήνει ρυτίδες που μένουν και μετά την έκφραση.\nü Το μποτοξ μειώνοντας την κινητικότητα του μυ, επιτρέπει στο δέρμα να 'ξεκουραστεί' και να επιστρέψει σε μια κατάσταση με λιγότερες ή καθόλου ρυτίδες. Αυτό συμβαίνει λόγω της ανάπλασης του ίδιου του δέρματος που συντελείται φυσιολογικά. Για τον λόγο αυτό, η δράση του φαρμάκου θέλει 3-4 μέρες για να γίνει αντιληπτή ενώ τα αποτελέσματα φαίνονται μετά από 2 εβδομάδες με την τελική εικόνα μετά το μήνα συνήθως. Η διάρκεια του αποτελέσματος είναι από 4-6 μήνες και καθορίζεται από διάφορους παράγοντες, όπως το φύλο, τη βαρύτητα του περιστατικού, την αραίωση, τη δοσολογία και τη συντήρηση του φαρμάκου μετά τη σύστασή του. Μετά από κάποιες τακτικές συνεδρίες σε ορισμένα άτομα το αποτέλεσμα μπορεί να διαρκέσει μέχρι και ένα χρόνο.\nü Έχει έγκριση και χρησιμοποιείται συνήθως στο άνω μέρος του προσώπου, ενώ μπορεί να συνδυαστεί εξαιρετικά με άλλες αισθητικές μεθόδους όπως Τη λιποέγχυση για βέλτιστα αποτελέσματα. Για εμάς το botox δεν είναι πανάκεια και συχνά προτείνουμε εναλλακτικές λύσεις, όμως πραγματικά στις ρυτίδες ανάμεσα στα φρύδια, στο μέτωπο και στο πλάι των ματιών τα αποτελέσματα είναι εντυπωσιακά.\nü Χρησιμοποιείται ιατρικά πάνω από 20 χρόνια και έχει αποδείξει την ασφάλεια και την αποτελεσματικότητά του με εκατομμύρια εφαρμογές κάθε χρόνο. Δεν παύει φυσικά να αποτελεί ιατρική πράξη και συνεπώς πέρα από το αν ενδείκνυται αισθητικά θα κρίνουμε από το ιστορικό και την κλινική εξέταση κατά πόσο είναι κατάλληλο για την κάθε περίπτωση.\nΚατά το τέλος της συνεδρίας botox τα σημεία που τοποθετήθηκε το φάρμακο είναι ελάχιστα ερυθρά και θυμίζουν ήπιο τσίμπημα από κουνούπι. Αυτός ο μικροερεθισμός περνάει συνήθως σε 20 λεπτά. Συστήνουμε για 2 ώρες μετά τη συνεδρία να αποφεύγετε την τριβή, την έντονη ζεστή και τη γυμναστική. Μπορείτε να επιστρέψετε στην εργασία σας ή να πάτε για καφέ! Αν χρειαστεί να ξαπλώσετε, καλό είναι αυτό να γίνει ανάσκελα.\nΥ.Γ. Ούτε σε εμάς αρέσουν τα παγωμένα - ανέκφραστα πρόσωπα!